Ekonomi global dijangka tumbuh pada kadar perlahan 2.9 peratus

KUALA LUMPUR, 31 Januari- Ekonomi global dijangka tumbuh pada kadar perlahan iaitu 2.9 peratus tahun ini, sebelum melonjak semula ke 3.1 peratus pada tahun hadapan.Bagaimanapun, unjuran oleh Tabung Kewangan Antarabangsa (IMF) untuk 2023 itu, lebih tinggi 0.2 peratus berbanding ramalan awal Oktober tahun lalu.Semakan semula itu berdasarkan data pelaburan dan perbelanjaan pengguna yang kukuh selain dorongan daripada pembukaan semula China.Sementara itu, inflasi global diunjur menyusut kepada 6.6 peratus tahun ini daripada 8.8 peratus pada 2022.

Penyusutan dijangka akan kekal rendah pada 4.3 peratus tahun hadapan, namun masih tinggi berbanding paras sebelum pandemik.IMF dalam tinjauan ekonomi terkininya, turut memberi amaran berkenaan peningkatan kadar faedah oleh bank-bank pusat dan perang Rusia-Ukraine yang akan terus memberi kesan kepada ekonomi global.


RM57.8 juta nilai ekuiti tempatan dijual pelabur asing

KUALA LUMPUR, 30 Januari- Sejumlah RM57.8 juta nilai ekuiti Malaysia dijual pelabur asing pada minggu lalu semasa tempoh dagangan singkat berikutan cuti Tahun Baharu Cina, berbanding RM168.5 juta minggu sebelumnya. MIDF Research menerusi nota penyelidikannya berkata ia menandakan minggu jualan bersih yang ketiga berturut-turut.Jumaat lalu menyaksikan aliran keluar paling besar sebanyak RM30.67 juta diikuti Rabu sebanyak RM26.51 juta.Setakat ini bagi tahun ini, pelabur asing sudah menjual ekuiti Malaysia berjumlah RM200.77 juta. Minggu lalu juga, peruncit tempatan menjual ekuiti bernilai RM21 juta dengan jumlah tertinggi direkod pada Rabu dengan sebanyak RM30.8 juta ekuiti terjual. Setakat ini, peruncit tempatan sudah membuat jualan bersih sebanyak RM484.62 juta ekuiti Malaysia.


Bursa Malaysia dibuka tinggi susulan sentimen positif

KUALA LUMPUR, 30 Januari- Bursa Malaysia dibuka tinggi pagi ini mendapat rangsangan daripada sentimen positif di Wall Street pada Jumaat minggu lepas dan jangkaan pemulihan ekonomi China. Pada 9.05 pagi, FTSE Bursa Malaysia KLCI (FBM KLCI) naik 3.31 mata kepada 1,500.86 daripada paras penutup 1,497.55 pada Jumaat minggu lepas.Indeks petunjuk pasaran itu dibuka tinggi meningkat 2.20 mata kepada 1,499.75.    Di keseluruhan pasaran, kaunter untung mengatasi kaunter rugi sebanyak 199 berbanding 116, manakala 280 kaunter tidak berubah, 1,623 tidak diniagakan dan 54 yang lain digantung.Jumlah dagangan berjumlah 217.47 juta unit bernilai RM74.70 juta.FBM KLCI ditutup sedikit di bawah paras 1,500 pada minggu lepas disebabkan oleh penurunan di sektor perbankan apabila negara Malaysia mengekalkan kadar dasar semalaman pada 2.75 peratus.“Bagaimanapun, dengan sentimen positif daripada Wall Street, kami percaya minat belian akan melimpah ke keseluruhan pasaran, yang akan memberi sokongan kepada kaunter berharga rendah terutamanya dalam sektor teknologi,” kata Malacca Securities Sdn Bhd dalam satu nota penyelidikan hari ini.

Pasaran saham global dijangka terus pulih disokong oleh data ekonomi Amerika Syarikat (AS) yang baik dan ditambah dengan pemulihan berterusan ekonomi China.Firma pembrokeran itu berkata saham minyak dan gas yang menjadi tumpuan hari ini dijangka meningkat sehingga musim pelaporan akan datang di tengah-tengah kekukuhan harga minyak Brent. "Selain itu, lawatan kerja Perdana Menteri Malaysia Datuk Seri Anwar Ibrahim ke Singapura hari ini telah mencetuskan spekulasi akan ada perbincangan mengenai projek kereta api berkelajuan tinggi (antara kedua-dua negara),” katanyaDalam kalangan kaunter wajaran tinggi, Maybank dan Public Bank menambah tiga sen setiap satu untuk dibuka masing-masing kepada RM8.77 dan RM4.28, Petronas Chemicals dan CIMB kedua-duanya meningkat satu sen masing-masing kepada RM8.49 dan RM5.75, manakala Tenaga Nasional jatuh tiga sen kepada RM9.52.Dalam kalangan kaunter cergas, Nylex menambah 5.5 sen kepada 60 sen, Borneo Oil naik setengah sen kepada dua sen, ATA IMS menokok 3.5 sen kepada 44 sen dan DGB Asia diniagakan tidak berubah pada 1.5 sen.Di papan indeks, Indeks FBM Emas naik 23.56 mata kepada 10,916.92, Indeks FBMT 100 meningkat 23.75 mata kepada 10,587.66 dan Indeks FBM Emas Shariah menokok 19.86 mata kepada 11,197.41.Indeks FBM 70 meningkat 32.71 mata kepada 13,792.55 manakala Indeks FBM ACE naik 23.45 mata kepada 5,754.68.  Mengikut sektor, Indeks Produk dan Perkhidmatan Perindustrian meningkat sebanyak 0.48 mata kepada 191.25, Indeks Tenaga menokok 4.83 mata kepada 885.59 dan Indeks Perladangan menambah  27.05 mata kepada 6,868.28. Indeks Perkhidmatan Kewangan naik 49.03 mata kepada 16,519.22.- BERNAMA


MATTA Fair 2023 sasar nilai jualan RM400 juta

(Pengerusi Penganjur MATTA Fair Mac 2023, Rocky Kho)

KUALA LUMPUR, 28 Januari - Sejumlah RM400 juta nilai jualan disasarkan bagi penganjuran MATTA Fair 2023 yang bakal berlangsung Mac ini.Edisi ke-52 pameran pelancongan itu akan menjadi acara terbesar pernah dianjurkan dengan sasaran pengunjung mencecah 250,000 orang.Pengerusi Penganjurnya, Rocky Kho berkata, pameran kali ini akan berlangsung di Pusat Pameran dan Perdagangan Antarabangsa Malaysia (MITEC) dengan ruang pameran lebih besar."Penganjuran sebelum ini agak terhad dari segi ruang, jadi jami hanya menumpukan kepada jualan pakej perjalanan, tapi kali ini kami mahu menampilkan sesuatu yang berlainan selepas melalui tempoh pandemik, saya gelarkannya sebagai 'Travel Fun Fair'. Ia akan menggabungkan makanan dan minuman serta kebudayaan dan kesenian," kata beliau dalam sidang media, di sini semalam.

Setakat ini, lebih 1,300 gerai pameran telah ditempah dan beliau menjangkakan angka itu akan bertambah dalam tempoh terdekat.Acara anjuran Persatuan Ejen -Ejen Pelancongan dan Pengembaraan Malaysia (MATTA) itu berlangsung dari 17 hingga 19 Mac ini.Pameran akan bermula dari pukul 10 pagi hingga 9 malam dan masuk adalah percuma.


Ringgit dibuka tinggi, teruskan kenaikan tujuh hari berturut-turut

KUALA LUMPUR, 30 Januari- Ringgit dibuka tinggi pagi ini meneruskan kenaikan bagi hari dagangan ketujuh berturut-turut menjelang mesyuarat Rizab Persekutan Amerika Syarikat (Fed) pada 31 Jan - 1 Feb, 2023.  Pada 9 pagi, ringgit meningkat kepada 4.2345/2395 berbanding dolar AS daripada paras penutup 4.2410/2475 pada Jumaat minggu lepas.Rakan pengurusan SPI Asset Management Stephen Innes memberi tahu Bernama pasaran menjangkakan penurunan kenaikan kadar faedah Amerika Syarikat (AS) daripada 50 kepada 25 mata asas dalam kadar dana Fed semasa mesyuarat Jawatankuasa Pasaran Terbuka Persekutuan (FOMC), yang dijangka dapat menyokong ringgit seterusnya pada minggu ini.  MIDF Research berkata dolar AS terus lemah berbanding mata wang utama lain pada minggu lepas dengan Indeks Dolar AS turun 0.1 peratus minggu ke minggu kepada 101.93, paras penutup mingguan terendah dalam tempoh lapan bulan.“Ringgit meningkat walaupun harga minyak jatuh, mengukuh sebanyak 1.0 peratus minggu ke minggu. Walaupun harga minyak mentah susut 1.1 peratus kepada US$86.66 setong, ringgit dan mata wang serantau terus melonjak pada minggu lepas disokong oleh asas pertumbuhan kukuh dan permintaan risiko,” kata firma penyelidikan itu dalam satu nota penyelidikan.

Ringgit diniagakan kebanyakannya tinggi berbanding kumpulan mata wang utama lain kecuali berbanding pound Britain apabila ia susut kepada 5.2495/2557 daripada 5.2453/2533 pada Jumaat minggu lepas.Unit tempatan meningkat berbanding dolar Singapura kepada 3.2270/2311 daripada 3.2280/2332, naik berbanding euro kepada 4.6046/6100 daripada 4.6159/6230 dan menokok berbanding yen Jepun kepada 3.2551/2594 daripada 3.2658/2711 sebelumnya.-BERNAMA


Beralih pada subsidi bersasar, antara langkah pastikan ekonomi stabil

KUALA LUMPUR, 28 Januari- Beberapa langkah perlu diambil untuk memastikan ekonomi kekal stabil.Menteri Ekonomi, Rafizi Ramli berkata antaranya beralih kepada subsidi bersasar yang tidak mempunyai ketirisan dan dapat disalur dengan baik."Kita bermula dengan subsidi yang kecil dan jika kita tidak berhati-hati dan tidak melakukan sesuatu mengenainya, dengan mudah ia akan menelan antara 30 hingga 40 peratus daripada bajet operasi kita setiap tahun. Kecuali kita melakukan sesuatu mengenainya. "Kedudukan fiskal negara akan bertambah susut dan ini akan menghilangkan keupayaan negara untuk mencari sumber terutamanya melalui pelaburan, perbelanjaan modal atau pembangunan yang boleh mengubah hala tuju dan memfokuskan semula ekonomi ini kepada sektor-sektor yang kita ada," katanya.

Beliau berkata demikian pada ceramah Parlimen Siri 1.0 berjudul "Memulihkan Ekonomi Malaysia" di Dewan Persidangan Parlimen, di sini hari ini.Selain itu, katanya negara juga perlu menstruktur semula ekonomi dan bergerak ke arah pendigitalan supaya menjadi lebih cekap.


Niaga hadapan emas dijangka diniaga rendah minggu depan

KUALA LUMPUR, 28 Januari- Kontrak niaga hadapan emas di Bursa Malaysia Derivatives (BMD) berkemungkinan diniagakan rendah minggu depan berikutan data ekonomi Amerika Syarikat (AS) yang kukuh dan dolar AS yang meningkat, kata seorang peniaga.Peniaga Phillip Capital Sdn Bhd Chong Yong Lin berkata pelabur akan memantau rapat mesyuarat dasar Rizab Persekutuan (Fed) dua hari yang dijadualkan minggu depan, dengan jangkaan meluas kenaikan kadar 25 mata asas."Bagaimanapun, sesetengah spekulator masih percaya bahawa Fed lebih berkemungkinan memperlahankan kadar kenaikan kadar faedah," kata Chong kepada Bernama.

Sementara itu, niaga hadapan emas didagangkan kebanyakannya lebih rendah sepanjang minggu dagangan yang singkat, menjejaki pasaran hadapan emas Comex AS.Pada Jumaat, niaga hadapan emas domestik diniagakan rendah dengan 26 lot bernilai RM2.01 juta. Secara keseluruhannya, sebanyak 41 lot bernilai RM3.17 juta telah direkodkan sepanjang minggu.Pada asas mingguan, bulan semerta Januari 2023 susut kepada US$1,926.8 setiap troy auns pada penutup Jumaat daripada US$1,932.40 setiap troy auns seminggu sebelumnya, manakala Februari 2023 lebih rendah pada US$1,932.7 setiap troy auns berbanding US$1,939.10 setiap troy auns.Kontrak Mac 2023 berada pada US$1,948.7 setiap troy auns, manakala April 2023, Jun 2023 dan Ogos 2023 semuanya berada pada US$1,957.8 setiap troy auns.Harga emas fizikal berada pada US$1,932.45 setiap troy auns seperti yang diterbitkan oleh London Bullion Market Association bagi penetapan tengah hari pada 26 Jan 2023.- BERNAMA


KUALA LUMPUR, 28 Januari- Pasaran getah Malaysia dijangka mencapai paras yang tinggi lagi minggu depan jika hujan berterusan berikutan aktiviti menoreh dan memungut getah akan terus terhalang oleh cuaca hujan yang tidak menentu, kata seorang peniaga.Bekas Presiden Persatuan Pengilang Sarung Tangan Getah Malaysia Denis Low memberitahu Bernama bahawa pengeluaran yang lebih buruk akibat hujan mungkin mencetuskan lebih banyak aktiviti menyimpan stok dan permintaan kerana peniaga dan penyimpan stok mungkin tidak mempunyai stok yang mencukupi untuk mengharungi musim hujan yang berpanjangan.“Hujan yang berterusan minggu lepas di wilayah pengeluar getah membantu menaikkan harga dan permintaan getah,” katanya.Sementara itu, pemulihan yang berterusan ditambah dengan industri dan pasaran buruh yang kembali bekerja selepas cuti Tahun Baharu Cina yang panjang akan membantu meningkatkan harga getah dan permintaan yang stabil.“Kami akan melihat aktiviti dalam kedua-dua segmen getah basah dan kering kerana industri yang menggunakan kedua-dua jenis getah kembali rancak pada hari-hari dan bulan akan datang. Harga minyak yang tidak menentu mungkin mempengaruhi harga dan permintaan juga,” katanya.Pada Jumaat, harga Getah Mutu Malaysia 20 (SMR 20) meningkat kepada 625.0 sen sekilogram, paras tertinggi sejak November 2022.Seorang peniaga lain berkata pasaran dijangka aktif minggu depan dengan kembalinya peniaga China.Beliau berkata harga akan menjejaki prestasi ringgit, pasaran niaga hadapan getah serantau dan harga minyak mentah penanda aras.“Pengendali pasaran juga akan memantau keputusan mengenai dasar kenaikan kadar faedah oleh bank pusat utama minggu depan seperti Rizab Persekutuan Amerika Syarikat, Bank Pusat Eropah dan Bank of England untuk mendapatkan petunjuk seterusnya mengenai prospek ekonomi global,” katanya.Bagi minggu yang baru berakhir, pasaran getah diniagakan lebih tinggi, menjejaki pasaran niaga hadapan getah serantau dan peningkatan dalam harga minyak mentah penanda aras di tengah-tengah ketiadaan peniaga China disebabkan cuti Tahun Baharu Cina.Berasaskan mingguan, harga fizikal rujukan Lembaga Getah Malaysia (LGM) untuk SMR 20 meningkat 22 sen kepada 625 sen sekilogram daripada 603 sen sekilogram Jumaat lepas manakala lateks pukal naik 15.5 sen kepada 536.5 sen daripada 521.0 sen sekilogram sebelumnya.Pada 5 petang Jumaat, harga penutup LGM untuk SMR 20 berada pada 616.5 sen sekilogram, manakala lateks pukal pada 539.0 sen sekilogram. -BERNAMA

(Pasaran getah dijangka capai paras tinggi lagi minggu depan jika hujan berterusan)


Bursa Malaysia dijangka catat lantunan semula minggu depan

KUALA LUMPUR, 28 Januari- Bursa Malaysia dijangka mencatatkan lantunan semula minggu depan apabila aktiviti dagangan kembali normal selepas minggu dagangan singkat pada minggu yang baru berakhir ini susulan cuti umum Tahun Baru Cina, kata para peniaga. Naib presiden penyelidikan ekuiti Rakuten Trade Sdn Bhd Thong Pak Leng berkata sepanjang minggu ini, bursa tempatan kekal dalam fasa penstabilan apabila sentimen masih berhati-hati berikutan kekurangan pemangkin belian meskipun belian berterusan daripada institusi tempatan dan pelabur runcit.“Kami melihat bahawa aktiviti belian beralih kepada saham permodalan kecil terutamanya dalam sektor pembinaan, pengangkutan dan tenaga. “Meskipun menyediakan penilaian lebih murah dan peluang belian bagi pelabur, prestasi indeks petunjuk pasaran masih lemah berbanding bursa serantau lain,” katanya kepada Bernama. Beliau berkata Bursa juga akan mendapat manfaat daripada jangkaan lebih ramai pelabur yang memasuki pasaran selepas cuti perayaan serta para pelabur yang terus mengambil keuntungan daripada ekuiti Amerika Syarikat untuk menambah pendedahan mereka dalam pasaran saham antarabangsa. Sementara itu, Hong Leong Investment Bank Bhd berkata menjelang keputusan Jawatankuasa Pasaran Terbuka Persekutuan dan musim pengumuman keputusan suku keempat 2022 pada Februari, ditambah dengan kekurangan pemangkin tempatan yang kukuh, FBM KLCI dijangka diniagakan stabil memandangkan tumpuan kepada kaunter berharga rendah dan kaunter ACE.“Kami percaya pasaran dapat menguji semula paras halangan pada 1,518 hingga 1,528 selagi indeks petunjuk pasaran kekal di atas paras menaik.“Sebaliknya, paras sokongan di bawah 1,477 hingga 1,486 akan membawa kepada penjualan menuju ke arah paras 1,454 hingga 1,468,” katanya dalam satu nota penyelidikan.

Bagi asas mingguan, indeks utama susut 2.78 mata kepada 1,497.55 pada Jumaat berbanding  1,500.33 pada minggu sebelumnya.Di papan indeks, Indeks FBM Emas meningkat 50.88 mata kepada 10.893.36, Indeks FBM Emas Shariah naik 83.93 mata kepada 11,177.55, dan Indeks FBMT 100 melonjak 30.13 mata kepada 10,563.91. Sementara itu, Indeks FBM ACE menokok 175.15 mata kepada 5,731.23 dan Indeks FBM 70 menambah 253.19 mata kepada 13,759.84.Mengikut sektor, Indeks Produk dan Perkhidmatan Perindustrian naik 2.41 mata kepada 190.77, Indeks Tenaga meningkat 34.95 mata kepada 880.76 dan Indeks Teknologi menambah  0.89 mata kepada 68.29.Indeks Perladangan berkurangan 40.19 mata kepada 6,841.23 dan Indeks Perkhidmatan Kewangan jatuh 64.94 mata kepada 16,470.Jumlah dagangan mingguan turun kepada 11.21 bilion unit bernilai RM6.12 bilion daripada 14.28 bilion unit bernilai RM9.63 bilion pada minggu sebelumnya.Jumlah dagangan Pasaran Utama merosot kepada 7.23 bilion saham bernilai RM4.95 bilion daripada 8.87 bilion saham bernilai RM7.42 bilion.Jumlah dagangan waran turun kepada 951.90 juta unit bernilai RM130.73 juta daripada 1.52 bilion unit bernilai RM294.96 juta.Jumlah dagangan Pasaran ACE berkurangan kepada 3.02 bilion saham bernilai RM1.04 bilion daripada 3.88 bilion saham bernilai RM1.91 bilion pada minggu sebelumnya.-BERNAMA


Ringgit ditutup tinggi sedikit berbanding Dolar AS

KUALA LUMPUR, 27 Januari- Ringgit mengakhiri minggu ini dengan positif untuk ditutup tinggi sedikit berbanding dolar AS hari ini disokong oleh kenaikan harga minyak mentah di tengah-tengah sentimen risiko global yang bertambah baik, kata penganalisis.Pada 6 petang, ringgit meningkat kepada 4.2410/2475 berbanding dolar AS daripada 4.2450/2465 pada penutup Khamis.Rakan pengurusan SPI Asset Management Stephen Innes berkata, jangkaan untuk Pertubuhan Negara-Negara Pengeksport Petroleum (OPEC) untuk memastikan pengeluaran stabil di tengah-tengah kegilaan rakyat China melancong membantu meningkatkan harga minyak lebih tinggi.Ketika ini, penanda aras harga minyak mentah Brent naik 1.26 peratus kepada US$88.57 setong.

Innes berkata walaupun dolar AS mendapat tarikan semasa waktu dagangan Asia, ringgit masih kekal menarik sementara pelabur pula menunggu keputusan Rizab Persekutuan minggu depan.Pada penutup, ringgit diniagakan tinggi berbanding sekumpulan mata wang utama.Unit tempatan meningkat berbanding dolar Singapura kepada 3.2280/2332 daripada 3.2345/2359 pada penutup Khamis dan naik berbanding pound Britain kepada 5.2453/2533 daripada 5.2583/2601 sebelumnya.Ringgit juga tinggi berbanding euro kepada 4.6159/6230 daripada 4.6254/6270 semalam dan menokok berbanding yen Jepun kepada 3.2658/2711 daripada 3.2671/2685. -BERNAMA


Ringgit dijangka teruskan aliran meningkat pada minggu depan

KUALA LUMPUR, 28 Januari- Ringgit dijangka meneruskan aliran meningkatnya pada minggu depan di tengah-tengah sentimen global yang bertambah baik, kata seorang penganalisis. Pengarah Urusan SPI Asset Management  Stephen Innes berkata, pembukaan semula sempadan China dan momentum positif yang berterusan dijangka terus memberi rangsangan kepada ekonomi tempatan, terutamanya sektor pelancongan dan perkhidmatan. “Kedatangan semula pelancong China seharusnya memberi prospek yang positif kepada ekonomi Malaysia, manakala eksport minyak dan gas negara dijangka meningkat kerana China perlu menambah semula pelbagai jenis bahan api.  “Kami menjangka ringgit diniagakan dalam jajaran kecil antara paras 4.2175 dan 4.2475 minggu depan tetapi untuk melepasi ambang 4.20, data ekonomi perlu meningkat dengan ketara, terutamanya dengan lonjakan penggunaan di China,” katanya kepada Bernama.Pada masa yang sama, kata Innes, para pelabur akan memantau rapat mesyuarat dasar Jawatankuasa Pasaran Terbuka Persekutuan (FOMC) yang dijadualkan minggu depan bagi mencari petunjuk mengenai kenaikan kadar faedah. “Ada kemungkinan FOMC akan mengambil langkah mengejut menaikkan lagi kadar faedah,” katanya.

Ringgit ditutup tinggi pada minggu yang baru berakhir ini apabila sentimen pasaran bertambah baik yang disokong oleh faktor domestik dan global, ditambah dengan peningkatan harga minyak mentah. Bagi asas mingguan, ringgit ditutup kukuh pada 4.2410/2475 pada Jumaat berbanding paras 4.2830/2875 pada minggu sebelumnya.Unit tempatan juga mengukuh berbanding kumpulan mata wang utama berbanding minggu sebelumnya. Ringgit ditutup tinggi berbanding pound Britain kepada 5.2453/2533 daripada 5.2861/2916, naik berbanding euro kepada 4.6159/6230 daripada 4.6393/6442, meningkat berbanding yen Jepun kepada 3.2658/2711 daripada 3.3073/3111 dan menokok berbanding dolar Singapura kepada 3.2280/2332 daripada 3.2386/2425.- BERNAMA


Malaysia Airports raih 52.7 juta trafik penumpang pada 2022 -MAHB

KUALA LUMPUR, 27 Januari- Lebih 52 juta pergerakan penumpang dicatatkan di semua lapangan terbang domestik kendalian Malaysia Airports Holdings Bhd (MAHB) tahun lalu.Menurut MAHB, jumlah tersebut meningkat ketara berbanding 10.72 juta pada 2021."Trafik tertinggi direkodkan pada Disember 2022 dengan jumlah penumpang seramai 6.8 juta."Cuti akhir tahun menyumbang kepada kenaikan ketara dengan pertumbuhan 31 peratus berbanding bulan sebelumnya," katanya dalam kenyataan hari ini.

(Menurut MAHB, trafik tertinggi direkodkan pada Disember 2022 dengan jumlah penumpang seramai 6.8 juta)

Katanya, momentum pemulihan pergerakan penumpang domestik berterusan pada 2022 selepas sekatan rentas negeri ditamatkan pada Oktober 2021.Pertumbuhan pergerakan penumpang turut disokong pengenalan laluan baharu oleh 27 syarikat penerbangan.59 syarikat mengendalikan penerbangan ke 84 destinasi antarabangsa dan 35 destinasi domestik pada 2022.


Airasia X catat 417,195 penumpang yang diterbangkan bagi 2022

KUALA LUMPUR, 27 Januari- AirAsia X Bhd melaporkan membawa 417,195 penumpang dengan jumlah kapasiti 536,491 tempat duduk dalam tahun kewangan penuh 18 bulan berakhir 31 Disember, 2022 (FY2022).Dalam satu kenyataan hari ini, syarikat penerbangan gabungan jarak pertengahan Kumpulan Penerbangan AirAsia berkata dengan pembukaan semula sempadan China, AirAsia X sudah bersedia untuk mempercepatkan pemulihannya ke tahap pra-COVID-19.“Menjelang akhir Disember 2022, AirAsia X mengendalikan penerbangan ke 13 destinasi, termasuk Seoul dan New Delhi, dua daripada destinasi paling popular yang dilancarkan pada suku sebelumnya,” katanya.AirAsia X berkata 337,638 penumpang telah diterbangkan pada suku keenam 2022 (Q6 FY2022), menunjukkan peningkatan lebih empat kali ganda berbanding suku sebelumnya, yang mana 79,557 penumpang telah dibawa pada suku ke-5 dari Julai hingga September 2022, apabila pemulihan perjalanan mendapat momentum seiring dengan musim kemuncak perjalanan. Ia berkata penerbangan baharu yang dilancarkan adalah ke Melbourne, Perth, Tokyo-Haneda, Sapporo, Taipei, Jeddah dan Bali-Denpasar, selain memperkenalkan laluan baharu Sydney-Auckland pada suku keenam.

“Di sebalik permintaan terpendam yang ketara untuk perjalanan jarak sederhana bernilai tinggi sejak perasmian dan berikutan pandemik, frekuensi tambahan telah dimasukkan ke dalam beberapa laluan paling penting, iaitu Seoul, Sydney, Sydney-Auckland, Melbourne, Perth dan Sapporo, terutamanya dari November hingga Disember 2022.“Sehingga akhir Disember 2022, AirAsia X menawarkan penerbangan harian ke pasaran utama termasuk Seoul, Sydney, Sydney-Auckland, Melbourne dan Bali-Denpasar,” katanya.Syarikat penerbangan itu berkata syarikat bersekutunya, AirAsia X Thailand, membawa 212,523 penumpang pada suku keenam, apabila lebih banyak pesawat kembali beroperasi pada suku tersebut, dengan frekuensi tambahan ke beberapa laluan terpilih bagi memenuhi musim kemuncak perjalanan akhir tahun.Ia berkata pada suku yang sama, AirAsia X Thailand melancarkan penerbangan ke Osaka dan Sapporo di Jepun serta Sydney dan Melbourne di Australia.Jumlah saiz armada untuk AirAsia X ialah 14 buah pesawat A330 pada akhir Disember 2022, dengan tujuh pesawat kembali diaktifkan dan beroperasi.“Saiz armada AirAsia X Thailand ialah lapan pesawat A330 pada akhir Disember 2022, dengan lima pesawat diaktifkan dan beroperasi,” tambahnya.-BERNAMA


Inflasi dijangka kekal sederhana 2023

KUALA LUMPUR, 26 Januari- Kadar inflasi untuk 2023 mampu kekal pada sekitar 3.5 peratus hingga 4 peratus, bergantung kepada langkah intervensi kerajaan melalui dasar monetari dan fiskal.Ia merangkumi mekanisme subsidi ke atas barangan dan perkhidmatan dan juga penentuan berkala kadar faedah oleh Bank Negara Malaysia.Kadar inflasi Malaysia juga antara yang terendah di rantau ASEAN meskipun melibatkan peruntukkan subsidi lebih 80 bilion tahun lalu demi mengekang kenaikan harga. Justeru Penganalisis Ekonomi, Profesor Madya Dr. Ahmed Razman Abdul Latiff mencadangkan intervensi berbeza diperkenal dalam situasi kerajaan mempertimbang melaksana mekanisme subsidi bersasar bagi mengurangkan beban besar ditanggung kerajaan.

(Profesor Madya Dr. Ahmed Razman Abdul Latiff)

“Kita boleh mengurangkan kebergantungan kepada barangan import dengan memperkasa barangan tempatan selain menggunakan bahan mentah dalam negara. Kita juga membuka ruang untuk peniaga mencari alternatif sumber barangan dan perkhidmatan yang sama kualiti tetapi lebih murah yang boleh membantu kepada kadar inflasi yang lebih rendah." katanya.Keanjalan Harga Menurut Ahmed Razman, walaupun Indeks Harga Pengguna (IHP) menunjukkan penurunan, ia tidak diterjemah secara langsung kepada penurunan harga barangan pengguna kerana kadar inflasi berbeza di setiap negeri dan lokaliti. “Pengusaha restoran misalnya perlu mengambil kira kos gaji, utiliti, sewa dan sebagainya, selain kepelbagaian pengguna yang mungkin terdiri daripada kumpulan M40 dan T20 yang mampu membayar makanan pada harga tinggi.“Justeru pembeli perlu bijak dengan memanfaatkan data tersedia untuk membuat perbandingan dalam menentukan keputusan sama ada untuk membeli atau tidak." katanya.Beliau yang juga Ketua Program MBA, Putra Business School menyifatkan langkah boikot memberi persepsi negatif kepada pasaran sebaliknya pengguna boleh mempromosi perniagaan yang mampu menawarkan produk pada harga rendah tanpa menjejaskan kualiti sekaligus menjadi motivasi kepada peniaga lain untuk turut sama menurunkan harga.


Harga minyak naik, ringgit terus mengukuh

KUALA LUMPUR, 27 Januari- Ringgit meneruskan momentum kenaikannya apabila dibuka mengukuh berbanding dolar Amerika Syarikat (AS) pada hari ini, dipacu oleh peralihan minat pelabur terhadap mata wang negara pesat membangun serta kenaikan harga minyak global, kata penganalisis. Pada pukul 9.00 pagi, unit tempatan itu meningkat kepada 4.2260/2310 berbanding dolar AS daripada 4.2450/2465 pada akhir urus niaga semalam.Setakat pagi ini, harga minyak mentah Brent yang juga penanda aras global itu menokok 0.26 peratus kepada US$87.70 setong.Rakan Pengurusan SPI Asset Management Stephen Innes berkata ringgit mungkin mempertahankan sentimen positif itu di masa depan susulan jangkaan peningkatan pelancong China yang turut memacu sektor pelancongan dan perkhidmatan Malaysia.Selain itu, aliran masuk modal juga dijangka ketara apabila pelabur terus bertumpu ke pasaran Asia.“Data percutian dan libur yang ketara di China seperti dipaparkan semalam adalah sesuatu yang positif. Walaupun ini akan memacu perkembangan positif, saya berpendapat pasaran masih perlu melihat peningkatan data penggunaan di China sebelum pergerakan itu dapat turun di bawah paras 4.20,” katanya kepada Bernama.Sementara itu, Peniaga ActivTrades Dyogenes Rodrigues Diniz berkata data Pesanan Barangan Tahan Lama Utama AS juga lebih tinggi daripada jangkaan yang cenderung meningkatkan dolar AS manakala keluaran dalam negara kasar AS juga di paras lebih tinggi daripada jangkaan iaitu pada 2.9 peratus berbanding unjuran 2.6 peratus.“Ini petanda bahawa ekonomi AS lebih baik daripada unjuran sebelum ini dan cenderung untuk menaikkan lagi dolar AS," katanya.

Dalam pada itu, ringgit diniagakan lebih tinggi berbanding kumpulan mata wang utama lain.Ringgit mengukuh berbanding dolar Singapura kepada 3.2235/2278 daripada 3.2345/2359 pada akhir urus niaga semalam dan naik berbanding pound Britain kepada 5.2466/2528 daripada 5.2583/2601 sebelum ini.Unit tempatan itu turut meningkat berbanding euro kepada 4.6038/6093 daripada 4.6254/6270 semalam dan naik berbanding yen Jepun kepada 3.2595/2639 daripada 3.2671/2685.- BERNAMA


Matta Fair 2023 sasar jana jualan RM400 juta, 250,000 pengunjung

KUALA LUMPUR, 27 Januari- Pameran Matta 2023 pada Mac ini akan menjadi acara terbesar sejak ia ditubuhkan dan dijangka menjana jualan RM400 juta dengan sasaran 250,000 pengunjung, kata Persatuan Ejen Pelancongan dan Pengembaraan Malaysia (Matta).Pengerusi Penganjur Rocky Kho berkata mereka menjangkakan jumlah pengunjung terbesar pada pameran itu tahun ini, lebih daripada rekod sebelumnya iaitu 113,685 pengunjung pada 2019, sebelum pandemik COVID-19.“Pameran itu akan meliputi keseluruhan kemudahan, yang merangkumi ketiga-tiga tingkat pameran dan akan memenuhi lebih daripada 37,000 meter (398,264 kaki persegi) ruang yang membolehkan peserta pameran mempamerkan produk mereka. Pameran Matta ini akan mencatat rekod baharu daripada segi saiznya,” kata Kho pada sidang media di Pusat Pameran dan Perdagangan Antarabangsa Malaysia (Mitec), di sini.Katanya, pada masa ini, 1,313 gerai telah ditempah, dan pihaknya menjangkakan lebih banyak lagi akan mendaftar.Arab Saudi yang merupakan destinasi pelancongan baharu, menjadi antara sorotan pameran tahun ini, katanya.“Arab Saudi adalah peserta yang akan terlibat dalam pameran ini. Ia kini merupakan salah satu destinasi pilihan kami untuk dikunjungi.“Ia adalah destinasi bukan sahaja untuk umat Islam dan destinasi umrah dan haji, tetapi ia kini menjadi destinasi untuk semua orang, termasuk bukan Islam,” katanya.Kho berkata Malaysia dipilih oleh Arab Saudi sebagai salah satu daripada beberapa negara istimewa yang ditawarkan visa pelancong berbilang kemasukan yang sah selama setahun.“Rakyat Malaysia tidak seharusnya melepaskan peluang untuk mengambil kesempatan (visa yang ditawarkan),” katanya.

(Kho (tiga dari kiri) pada taklimat media MATTA Fair 2023 di Kuala Lumpur, hari ini/BERNAMA)

Antara peserta Pameran Matta 2023 ialah agensi pelancongan, pejabat pelancongan negara, pejabat pelancongan kerajaan negeri, hotel dan pusat peranginan, taman tema, syarikat penerbangan dan pengendali pelayaran, serta perkhidmatan dan organisasi berkaitan perjalanan lain.“Kami juga ada bahagian umrah. Pengusaha umrah yang dilesenkan oleh Kementerian Pelancongan, Seni dan Budaya (MOTAC) akan menjual pakej umrah dan haji mereka di sini, sebagai tambahan kepada pelancongan dan perkhidmatan lain yang disediakan,” kata Kho.Sementara itu, Matta berkata perkhidmatan ulang-alik untuk pelawat akan disediakan di tempat mengambil dan menghantar yang ditetapkan di sekitar Mitec iaitu di Terminal Bas Jalan Duta, Kompleks Mahkamah Kuala Lumpur, Masjid Wilayah Persekutuan, Menara Miti dan Menara MATRADE."Lokasi lain, terutamanya yang terletak berhampiran stesen MRT, sedang dirancang dan akan diumumkan pada masa yang sesuai," katanya.Edisi ke-52 pameran pelancongan pengguna terbesar di Malaysia itu akan diadakan di Mitec pada 17-19 Mac (Jumaat hingga Ahad), dari 10 pagi hingga 9 malam dengan kemasukan percuma. -BERNAMA


Tiada keperluan naikkan had siling hutang negara

(Timbalan Menteri Kewangan Datuk Seri Ahmad Maslan)

KUALA LUMPUR, 26 Januari- Tiada keperluan untuk menaikkan had siling hutang negara kepada lebih 65 peratus daripada Keluaran Dalam Negara Kasar (KDNK). Timbalan Menteri Kewangan Datuk Seri Ahmad Maslan, berkata, kerajaan telah menaikkan had siling sebanyak dua kali daripada 55 peratus kepada 60% daripada KDNK ketika pandemik COVID-19 dan kemudiannya kepada 65% sehingga setakat kini."Hutang kerajaan adalah RM1.46 atau RM1.5 trillion itu termasuk kontijen liabiliti."Kalau hutang kerajaan 65% yang sebenar tidak termasuk itu lebih kurang 1.2 dan 1.2 trilion ini lebih kurang 61% daripada siling.

"Kita telah meluluskan sehingga 65 peratus had siling hutang daripada KDNK bermaksud ada (lebih kurang) 40 peratus lagi," kata Ahmad.Beliau berkata demikian selepas majlis perasmian dan menandatangani perjanjian persefahaman (MoU) antara Dewan Perniagaan Usahawan Kecil Malaysia (DPUKM) dan Uniti Asia Group Of Business di ibu negara.


Enam sasaran KPK, tingkat kesejahteraan hidup rakyat- Fadillah Yusof

PUTRAJAYA, 26 Januari- Menyasarkan nilai eksport sektor komoditi pertanian sebanyak RM35 bilion, serta mempertingkat akses pasaran sektor itu ke peringkat antarabangsa, antara enam sasaran digariskan Kementerian Perladangan dan Komiditi (KPK), untuk tahun ini.Menterinya, Datuk Seri Fadillah Yusof memaklumkan empat lagi sasaran KPK melibatkan kesejahteraan hidup rakyat, memodenkan pengurusan, perkasa penyampaian perkhidmatan berasaskan teknologi serta penguatkuasaan pelesenan tembakau."Meningkatkan kesejahteraan hidup rakyat dalam sektor agrokomiditi dengan sasaran 55,000 tan jualan buah tandan segar oleh pekebun kecil, perkasa penyampaian perkhidmatan dalam sektor agrokomoditi berintensifkan teknologi digital dengan mencapai peratus 'end to end' meningkat 98.5% . Selain itu penguatkuasaan pelesenan tembakau dan produk tembakau berdaftar dan melesenkan sebanyak 15,000 premis SCR dlm talian" jelasnya dalam ucapan pada Majlis Amanat Tahun Baharu Kementerian Perladangan dan Komoditi di sini.Dalam pada itu, Fadillah berkata sektor agrokomoditi negara mencatatkan jumlah nilai dagangan sebanyak RM268.2 bilion pada tahun lepas manakala imbangan dagangan pula berjumlah RM146.5 bilion.“Pendapatan eksport produk agrokomoditi pula sebanyak RM207.3 bilion atau 13.4 peratus daripada keseluruhan pendapatan eksport negara,” katanya.Beliau yakin prestasi perdagangan akan kekal positif bagi tahun ini walaupun terdapat sedikit penurunan sebanyak 1.1 peratus pada tahun lepas berbanding tahun sebelumnya.Dari segi sumbangan Keluaran Dalam Negara Kasar (KDNK) bagi tempoh Januari hingga September tahun lepas, sektor agrokomoditi telah menyumbang sebanyak RM61.3 bilion iaitu sebanyak 5.5 peratus daripada keseluruhan KDNK nasional.Sementara itu, Fadillah berkata seramai 63,000 tenaga kerja asing masih diperlukan dalam sektor agrokomoditi bagi sektor sawit.Menurutnya, kekurangan pekerja dalam sektor tersebut telah menyebabkan produktiviti hasil sawit terjejas teruk dan negara mengalami kehilangan hasil pendapatan dianggarkan RM20 bilion pada tahun lepas.


Sekatan produk sawit oleh EU: Malaysia, Indonesia adakan perbincangan bulan depan

PUTRAJAYA, 26 Januari- Malaysia dan Indonesia akan mengadakan perbincangan mengenai isu sekatan dan halangan perdagangan terhadap produk sawit oleh Kesatuan Eropah (EU).Menteri Perladangan dan Komoditi yang juga Timbalan Perdana Menteri, Datuk Seri Fadillah Yusof berkata pertemuan itu dijadual berlangsung di republik itu pada minggu kedua Februari iaitu pertengahan bulan depan.Beliau berkata pertemuan itu juga bagi memperincikan hasrat Indonesia untuk mempunyai penanda aras harga minyak sawit mentah (MSM) sendiri.Jelasnya perbincangan itu penting kerana rancangan Indonesia itu akan memberi kesan keseluruhan rantaian industri perladangan sawit bukan sahaja kepada Malaysia, malah di peringkat dunia."Perjumpaan bersama dengan Indonesia untuk kita merangka berbincang strategi untuk kita berjumpa dengan EU bagi membincang apakah rasional mereka lakukan sehingga ingin sekat minyak sawit itu sebagai salah satu bahan untuk hasilkan biodisel. Pada masa sama boleh penuhi kehendak mereka dan piawaian mereka tetapkan seperti "foreign station, human resources, tracing" dan sebagainya," katanya.

(Menteri Perladangan dan Komoditi , Datuk Seri Fadillah Yusof)

Fadillah berkata demikian pada sidang media selepas menghadiri Majlis Amanat Tahun Baharu Kementerian Perladangan dan Komoditi di Putrajaya.Menteri Perdagangan Indonesia, Zulkifli Hasan sebelum ini dilaporkan berkata jika boleh, negara itu mempunyai harga penanda aras minyak sawit sebelum Jun dan tidak perlu lagi bergantung kepada Kuala Lumpur.Indonesia adalah pengeluar minyak sawit terbesar dunia ketika ini dengan pengeluaran hampir 50 juta tan MSM setahun.


Bursa Malaysia dibuka rendah dalam keadaan dagangan berhati-hati

KUALA LUMPUR, 26 Januari- Bursa Malaysia dibuka rendah hari ini dengan diniagakan dalam sentimen berhati-hati berikutan prestasi semalaman di Wall Street yang tidak memberangsangkan.Peniaga berkata, di Amerika Syarikat (AS), saham-saham ditutup tidak berubah semalaman disebabkan pelabur menilai kelompok terkini keputusan korporat serta menjelang pengeluaran data ekonomi yang kritikal.Pada pukul 9.07 pagi, petunjuk pasaran FTSE Bursa Malaysia KLCI (FBM KLCI) menguncup 2.66 mata kepada 1,496.79 berbanding 1,499.45 sewaktu ditutup pada Rabu.Saham pandu pasaran dibuka rendah 2.04 mata kepada 1,497.41. Di pasaran lebih meluas, kaunter untung mengatasi kaunter rugi sebanyak 170 berbanding 127, manakala 244 kaunter tidak berubah, 1,689 tidak diniagakan dan 37 lain digantung dagangannya.Jumlah dagangan sebanyak 160.20 juta unit bernilai RM69.25 juta.Malacca Securities Sdn Bhd berkata FBM KLCI tidak berjaya membina momentum positif daripada langkah sebelum Tahun Baharu Cina berikutan indeks utama merosot disebabkan aktiviti pengambilan untung yang pantas.“Bagaimanapun, kami bergantung kepada tema pemulihan dari China yang akan merangsang FBM KLCI untuk melepasi paras 1,500 manakala saham berharga rendah mungkin terus memanfaatkan persekitaran dagangan yang lebih memberangsangkan.“Di peringkat global, tumpuan akan beralih kepada bacaan awal data keluaran dalam negara kasar suku keempat 2022 AS pada malam ini,” katanya.Dari segi komoditi, menurutnya minyak mentah Brent meningkat sedikit untuk kekal melepasi AS$86 setong, namun harga minyak sawit mentah merosot di bawah RM3,800 satu tan berikutan aktiviti pengambilan untung.Sehubungan itu, Malacca Securities berkata sektor tenaga dijangka kekal fokus di sebalik harga minyak kukuh dan dalam situasi pemulihan di China, manakala pelabur menunggu mesyuarat Pertubuhan Negara-negara Pengeskport Petroleum (OPEC) pada 1 Feb 2023 untuk hala tuju pasaran.“Sementara itu, jumlah keseluruhan industri automotif yang mencatat paras tertinggi pada 2022 mungkin meningkatkan saham-saham automotif berkaitan. Sektor perkhidmatan kewangan pula mungkin mengalami pengukuhan berikutan langkah Bank Negara Malaysia menghentikan seketika peningkatan kadar dasar semalaman,” katanya.

Bagi saham wajaran tinggi, Petronas Chemical susut tiga sen kepada RM8.47, CIMB menguncup satu sen kepada RM5.77, dan Tenaga Nasional merosot lima sen kepada RM9.47, manakala Maybank dan Public Bank masing-masing tidak berubah pada RM8.81 dan RM4.29.Bagi saham aktif, Niche Capital menambah dua sen kepada 16.5 sen, Cypark meraih 3.5 sen kepada 87.5 sen, Dataprep meningkat satu sen kepada 27.5 sen, JHM Consolidation menokok 5.5 sen kepada 94.5 sen dan Leform meningkat 1.5 sen kepada 23 sen.Di papan indeks, Indeks FBM Emas turun 11.55 mata kepada 10,857.25, Indeks FBMT 100 susut 14.73 mata kepada 10,534.31 dan Indeks FBM Emas Syariah berkurangan 16.51 mata kepada 11,095.45.Indeks FBM 70 turun 1.75 mata kepada 13,617.12 manakala Indeks FBM ACE meningkat 8.45 mata kepada 5,635.55. Mengikut sektor, Indeks Perkhidmatan Kewangan merosot 6.61 mata kepada 16,535.41, Indeks Produk dan Perkhidmatan Perindustrian menguncup 0.18 mata kepada189.67, Indeks Tenaga susut 3.37 mata kepada 867.06 dan Indeks Perladangan meningkat 10.28 mata kepada 6,829.24. -BERNAMA


Ringgit teruskan peningkatan berbanding dolar AS ketika awal dagangan

KUALA LUMPUR, 26 Januari- Ringgit dibuka tinggi berbanding dolar Amerika Syarikat (AS) pada hari dagangan ketiga berturut-turut berikutan jangkaan bahawa Jawatankuasa Pasaran Terbuka Persekutuan (FOMC) Rizab Persekutuan AS akan menurunkan peningkatan kadar faedah daripada 50 mata asas (bps) kepada 25 bps dalam mesyuaratnya pada minggu depan, kata seorang penganalisis.Pada pukul 9.00 pagi, mata wang tempatan terus meningkat kepada 4.2510/2600 berbanding dolar AS daripada 4.2575/2625 sewaktu ditutup pada Rabu.Rakan Pengurusan SPI Asset Management Stephen Innes berkata, di sebalik sekali lagi kelemahan dolar AS dalam mata wang G10, tukaran asing (forex) Asia akan meraih manfaat berikutan kedudukan awal pasaran forex yang lebih luas bagi penurunan kadar faedah oleh FOMC yang dijangka membantu sentimen risiko global.“Selain itu, pasaran China terus mendahului persaingan dan keadaan ini menyokong pasaran risiko serantau.“Sehubungan itu, vendor forex tempatan menetapkan harga dalam ringgit yang kukuh berikutan jangkaan bahawa pengembara China akan kembali dan penambahbaikan yang berterusan bagi perjalanan antarabangsa,” katanya kepada Bernama.Peniaga ActivTrades, Dyogenes Rodrigues Diniz pula berkata Malaysia telah mempamerkan angka kukuh dengan kadar pengangguran pada 3.6% dan inflasi di bawah kawalan pada 3.8% yang menyokong unjuran pasaran tempatan selaku destinasi yang baik bagi pelaburan tempatan.“Dari sudut teknikal, dolar AS/ringgit menghampiri lingkungan paras sokongan pada 4.2400. Sekiranya harga tersebut berjaya melepasi sokongan ini, ia boleh merosot kepada 4.1700 dan ia sewajarnya mendapatkan sokongan yang lebih penting,” katanya.Sementara itu, ringgit diniagakan rendah berbanding kumpulan mata wang utama.

Mata wang tempatan susut berbanding dolar Singapura kepada 3.2371/2442 daripada 3.2352/2392 sewaktu ditutup pada Rabu dan merosot berbanding pound Britain kepada 5.2734/2845 daripada 5.2418/2480 sebelum ini.Ia turut menguncup berbanding euro kepada 4.6400/6498 daripada 4.6322/6376 semalam dan susut berbanding yen Jepun kepada 3.2892/2964 daripada 3.2790/2831. -BERNAMA


Niaga hadapan FBM KLCI ditutup rendah

KUALA LUMPUR, 25 Januari- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives ditutup rendah hari ini seiring dengan prestasi di pasaran tunai pendasar.Pada penutup dagangan, kontrak Januari 2023 dan Jun 2023 turun 0.5 mata masing-masing kepada 1,500.0 dan 1,489.0, Februari 2023 merosot 2.5 mata kepada 1,501.0, dan Mac 2023 menyusut satu mata kepada 1,491.5.Jumlah dagangan meningkat kepada 10,298 lot daripada 4,745 lot pada Jumaat manakala kepentingan terbuka menokok kepada 36,688 kontrak daripada 30,825 kontrak.

Pada 5.00 petang, petunjuk pasaran FTSE Bursa Malaysia KLCI (FBM KLCI) turun 0.88 mata kepada 1,499.45 daripada 1,500.33 sebelumnya.-BERNAMA


Ringgit ditutup pada paras tertinggi dalam sembilan bulan berbanding dolar AS

KUALA LUMPUR, 25 Januari- Ringgit meneruskan aliran menaiknya untuk ditutup pada paras tertinggi hampir sembilan bulan berbanding dolar Amerika Syarikat (AS) hari ini berikutan minat pembelian yang lebih baik di tengah-tengah sentimen menggalakkan, kata seorang penganalisis. Pada 6.00 petang, ringgit meningkat kepada 4.2575/2625 berbanding dolar AS daripada 4.2830/2875 yang disaksikan semasa Jumaat lepas. Pasaran kembali diniagakan hari ini selepas ditutup pada 23 dan 24 Januari sempena cuti Tahun Baharu Cina. Rakan Pengurusan SPI Asset Management Stephen Innes berkata ringgit meneruskan prestasi cemerlangnya, selepas disokong oleh jangkaan bahawa Rizab Persekutuan Amerika Syarikat (Fed) sedang menuju ke arah penurunan yang akan mengukuhkan mata wang Asia. "Pembukaan semula China turut merangsang sentimen pasaran terhadap mata wang tempatan, dengan jangkaan peningkatan permintaan pelancong China yang akan memberi dorongan kepada perkhidmatan tempatan dan penerima manfaat pelancongan," katanya kepada Bernama.

Pada penutup, ringgit diniagakan lebih tinggi berbanding sekumpulan mata wang utama. Ringgit menokok berbanding dolar Singapura kepada 3.2352/2392 daripada paras 3.2386/2425 yang dicatatkan pada Jumaat lepas dan mengukuh berbanding yen Jepun kepada 3.2790/2831 daripada 3.3073/3111.Ia juga naik berbanding pound British kepada 5.2418/2480 daripada 5.2861/2916 dan semakin mantap berbanding euro kepada 4.6322/6376 daripada 4.6393/6442.-BERNAMA


Pasaran getah meningkat seiring prestasi niaga hadapan Jepun

KUALA LUMPUR, 25 Januari- Pasaran getah Malaysia mengakhiri dagangan lebih tinggi pada hari ini sejajar dengan peningkatan pasaran niaga hadapan Jepun, di tengah-tengah ketiadaan peniaga China berikutan cuti Tahun Baharu Cina, kata peniaga.Beliau berkata, sentimen optimis berterusan terhadap pemulihan ekonomi di China serta unjuran ekonomi yang lebih baik susulan penyusutan kadar inflasi tahunan di negara-negara utama yang ternyata merangsang pasaran.“Bagaimanapun, peningkatan seterusnya dikekang oleh pengukuhan ringgit berbanding dolar Amerika Syarikat (AS),” katanya kepada Bernama.Bursa Niaga Hadapan Shanghai (SHFE) ditutup selama seminggu sempena cuti Tahun Baharu Cina dan akan beroperasi semula pada 30 Januari ini.Menurut peniaga, Tabung Kewangan Antarabangsa (IMF) melaporkan bahawa prospek ekonomi global kini kembali cerah dengan tanda-tanda inflasi kian susut daripada paras tertinggi dalam tempoh empat dekad.“IMF akan mengeluarkan unjuran ekonomi global terkini pada akhir bulan ini selain membayangkan kenaikan kecil prospek pertumbuhan semasa 2.7 peratus bagi 2023," katanya.

Sementara itu, harga Lembaga Getah Malaysia (LGM) bagi Getah Mutu Malaysia 20 (SMR 20) naik tujuh sen kepada 611.5 sen sekilogram manakala lateks pukal menokok satu sen kepada 524.0 sen sekilogram.Pada 5 petang, harga penutup LGM bagi SMR 20 berada pada 613.5 sen sekilogram manakala harga lateks pukal pada 527.0 sen sekilogram.-BERNAMA


Kadar inflasi Malaysia 3.3 peratus bagi tahun 2022

PUTRAJAYA, 25 Januari- Malaysia mencatat kadar inflasi 3.3 peratus bagi keseluruhan tahun 2022, selari unjuran Kementerian Kewangan dalam Laporan Tinjauan Ekonomi 2023. Menteri Ekonomi, Rafizi Ramli menegaskan, semua komponen utama Indeks Harga Pengguna (IHP) menyederhana kecuali komponen restoran, hotel dan perumahan, air, elektrik, gas dan bahan api lain.Jelas beliau, pengguna diseru memainkan peranan menyuntik keanjalan antara permintaan dan bekalan demi mengawal inflasi. Strategi baharu bersifat 'Quick Win Solution' juga sedang dirangka bersama kementerian dan agensi terlibat termasuk koridor ekonomi wilayah, selain syarikat berkaitan kerajaan (GLC). "Kementerian ekonomi telah berbincang dengan beberapa GLC dan kita sedang menunggu mereka kembali dengan cadangan pelaburan berimpak tinggi dalam sektor makanan terutama bersifat huluan," katanya pada sidang media di sini.

Tambah beliau, pengguna disaran menggunakan platform data OpenDOSM dilancarkan Jabatan Perangkaan pada 12 Januari lalu yang mengandungi 28 juta data harga barangan dikemaskini setiap hari.


Ringgit mengukuh berbanding Dolar AS dalam dagangan awal

KUALA LUMPUR, 25 Januari- Ringgit terus mencatatkan momentum positif untuk dibuka tinggi berbanding dolar AS hari ini, disokong oleh minat belian baharu dalam mata wang itu dan sentimen yang lebih baik mengenai pembukaan berterusan China untuk perjalanan antarabangsa, kata penganalisis.Pada 9 pagi, ringgit naik kepada 4.2755/2805 berbanding dolar AS daripada 4.2830/2875 pada Jumaat lepas.Pasaran menyambung semula dagangan hari ini selepas cuti pada 23 dan 24 Jan bersempena perayaan Tahun Baharu Cina.Rakan Pengurusan SPI Asset Management Stephen Innes percaya sebahagian pelabur dijangka akan terus berhati-hati berikutan kemungkinan peningkatan mendadak kes COVID-19 di China selepas perayaan Tahun Baharu Cina.“Bagaimanapun, dengan dorongan pengguna China yang kembali dan pembukaan berterusan untuk perjalanan antarabangsa China, saya menjangka ringgit akan terus berada pada kedudukan yang kukuh walaupun terdapat gangguan jangka pendek,” katanya kepada Bernama. Sementara itu, Penganalisis Pasaran Kanan OANDA Edward Moya berkata Indeks Pengurus Pembelian (PMI) Amerika Syarikat menunjukkan peningkatan yang stabil dalam sektor pembuatan dan perkhidmatan, tetapi turut mencatatkan jujukan tujuh bulan untuk kenaikan harga input yang sederhana.

“PMI adalah positif untuk prospek pertumbuhan, tetapi mewujudkan kebimbangan bahawa inflasi mungkin lebih sukar untuk diturunkan berikutan beban kenaikan kos yang lebih cepat menjejaskan firma sektor swasta,” katanya.Sementara itu, ringgit diniagakan kebanyakannya tinggi berbanding sekumpulan mata wang utama.Unit tempatan meningkat berbanding dolar Singapura kepada 3.2385/2428 daripada 3.2386/2425 dan naik kepada 5.2687/2749 berbanding pound daripada 5.2861/2916 pada Jumaat lepas.Bagaimanapun, ringgit rendah berbanding euro kepada 4.6543/6598 daripada 4.6393/6442, tetapi meningkat berbanding yen Jepun kepada 3.2800/2841 daripada 3.3073/3111 sebelum ini.-- BERNAMA


Kadar jangka pendek dijangka kekal stabil berikutan operasi BNM

KUALA LUMPUR, 25 Januari- Kadar jangka pendek dijangka kekal stabil hari ini berikutan operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dianggarkan sebanyak RM47.95 bilion dalam sistem konvensional dan RM48.40 bilion dalam dana Islam.Hari ini, bank pusat akan menjalankan dua tender pasaran wang konvensional berjumlah RM1 bilion, masing-masing untuk enam hari dan 14 hari serta dua tender repo berbalik bernilai RM600 juta untuk 33 hari dan RM1.09 bilion untuk 61 hari.Ia akan menjalankan tiga tender Program Murabahah Komoditi bernilai RM100 juta untuk 14 hari dan dua tender bernilai RM200 juta untuk 21 hari dan 33 hari.

Ia turut mengumumkan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada pukul 4.00 petang, BNM akan menjalankan tender semalaman konvensional sehingga RM46.6 bilion dan tender semalaman murabahah bernilai RM46.9 bilion. -BERNAMA


Bursa Malaysia dibuka tinggi

KUALA LUMPUR, 25 Januari- Bursa Malaysia dibuka tinggi hari ini selepas hujung minggu yang panjang disebabkan cuti Tahun Baharu Cina, diniagakan secara berhati-hati, mengambil petunjuk daripada saham Amerika Syarikat (AS) yang ditutup sedikit berubah pada Selasa.Pelabur masih menilai indeks pembuatan Federal Reserve Bank of Richmond yang lemah dan campuran keluaran pendapatan untuk hala tuju pasaran, kata peniaga. Pada pukul 9.05 pagi, petunjuk pasaran FTSE Bursa Malaysia KLCI (FBM KLCI) naik 0.07 mata kepada 1,500.40 daripada 1,500.33 pada Jumaat lepas.Saham pandu pasaran dibuka tinggi 0.97 mata kepada 1,501.30. Dalam pasaran secara menyeluruh, kaunter untung mengatasi kaunter rugi sebanyak 205 berbanding 94 manakala 232 kaunter tidak berubah, 1,665 tidak diniagakan dan sembilan yang lain digantung.Jumlah dagangan sebanyak 110.87 juta unit bernilai RM55.52 juta.Malacca Securities Sdn Bhd menjangka aktiviti dagangan akan rendah berdasarkan minggu dagangan yang pendek disebabkan cuti umum berikutan kebanyakan pelabur masih bercuti.Bagaimanapun, katanya dijangka terdapat pergerakan meningkat dengan peniaga mengambil kedudukan dalam aset berisiko susulan langkah mengejut Bank Negara Malaysia untuk mengekalkan Kadar Dasar Semalaman (OPR).Katanya dari segi komoditi, minyak mentah Brent merosot hampir pada sekitar AS$86 setong manakala harga minyak sawit mentah (MSM) hampir RM3,900 satu tan.“Bagi sektor yang menjadi tumpuan, sektor minyak dan gas serta perladangan dijangka mendapat minat dagangan dengan harga MSM mencatatkan tiga sesi peningkatan berturut-turut manakala minyak mentah Brent tinggi disebabkan permintaan yang tinggi daripada tema pembukaan semula.“Selain itu, saham berkaitan pembinaan dan bahan binaan boleh menjadi lebih positif di bawah keadaan tenaga kerja yang bertambah baik,” katanya.Dalam kalangan saham wajaran tinggi, Petronas Chemical menambah enam sen kepada RM8.56, Tenaga Nasional naik lima sen kepada RM9.50, CIMB berkurangan empat sen kepada RM5.73 manakala Maybank dan Public Bank, masing-masing tidak berubah pada RM8.80 dan RM8.56.

Bagi saham aktif, Nationgate meningkat empat sen kepada RM1.22, Cosmos Technology naik tiga sen kepada 58.5 sen, Industronic merosot satu sen kepada 6.5 sen manakala CSH Alliance dan Vinvest Capital, masing-masing tidak berubah pada tujuh sen dan 20 sen.Di papan indeks, Indeks FBM Emas naik 11.63 mata kepada 10,854.11, Indeks FBMT 100 meningkat tujuh mata kepada 10,540.78 dan Indeks FBM Emas Shariah menambah 16.30 mata kepada 11,109.92.Indeks FBM 70 meningkat 26.84 mata kepada 13,533.49 dan Indeks FBM ACE naik 29.86 mata kepada 5,585.94. Mengikut sektor, Indeks Perkhidmatan Kewangan berkurangan 0.68 mata kepada 16,534.45, Indeks Produk Perindustrian dan Perkhidmatan meningkat 0.70 mata kepada 189.06, Indeks Perladangan naik 0.62 mata kepada 6,882.04 dan Indeks Tenaga menambah 2.15 mata kepada 847.96. -BERNAMA


Lawatan kerja Tengku Zafrul ke Itali tarik FDI berpotensi RM3.25 bilion

KUALA LUMPUR, 24 Januari- Delegasi lawatan kerja yang diketuai Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz ke Itali telah menarik pelaburan langsung asing (FDI) berpotensi bernilai RM3.25 bilion.Lembaga Pembangunan Pelaburan Malaysia (MIDA) menerusi satu kenyataan berkata, lawatan kerja ke Itali dari 20 hingga 23 Januari 2023 itu bagi mengukuhkan hubungan perniagaan antara kedua-dua negara.

(Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz/BERNAMA)

MIDA berkata, syarikat-syarikat di Itali menyatakan minat mereka untuk melabur di Malaysia berikutan kedudukan yang strategik sebagai pintu masuk Asean dan rantau Asia Pasifik."Kejayaan dalam menarik FDI berpotensi dijangka akan direalisasikan mulai 2023 dan seterusnya", menurut kenyataan itu."MIDA bersedia untuk menggandakan usaha untuk membuka jalan kepada pelabur asing untuk menjadikan Malaysia hab pelaburannya.Menurut kenyataan itu juga, Tengku Datuk Seri Zafrul berkata, selaras dengan komitmen kerajaan untuk menjadi pro-perniagaan, pro-pelaburan dan pro-perdagangan, MITI dan agensinya bersedia meningkatkan hubungan dengan pelabur.Pelabur ini yang membawa masuk pelaburan berteknologi tinggi dan berkualiti seterusnya membantu mewujudkan pekerjaan bergaji lebih baik untuk rakyat Malaysia.Dalam lawatan itu juga, Tengku Datuk Seri Zafrul turut melakukan libat urus dengan pemimpin perniagaan yang berpengaruh dan berpotensi dalam pelaburan. Itali merupakan pelabur asing ke-9 terbesar di Malaysia daripada Kesatuan Eropah.


Tumpu kepada percepat adaptasi digital dan automasi golongan PKS

KUALA LUMPUR, 24 Januari - Usaha mempercepat dan merancakkan adaptasi digital dan automasi terhadap komuniti perniagaan dan Perusahaan Kecil dan Sederhana (PKS) perlu diberi tumpuan.Menurut Pakar Ekonomi, Dr Juita Mohamad, langkah itu penting bagi mengatasi masalah kos dan margin keuntungan syarikat PKS.Katanya, pendirian pro perniagaan pimpinan Kerajaan Perpaduan bakal mewujudkan persekitaran perniagaan menarik, namun untuk mengimbangkan kemudahan perniagaan sedia ada, beberapa perkara harus ditambah baik.Selain itu, kemudahan untuk mendapatkan pinjaman kredit juga amat penting dalam usaha menggalakkan perniagaan terus berkembang."Pelbagai sokongan perlu diberi untuk PKS, masalah akses pembiayaan sudah lama menjadi isu, penyelesaian tidak dapat dibuat dengansempurna, jadi dengan adanya kerajaan ini saya nampak bahawa kerajaan bukan sahaja pro perniagaan, tetapi kerajaan ini akan beri tumpuan lebih kuat terhadap PKS, buka sahaja daripada segi potensi tetapi jumlah PKS negara yang mencecah 90 peratus daripada jumlah perniagaan keseluruhan, di Malaysia ini perlu dititik beratkan untuk pembangunan peniaga kecil," kata Dr Juita di sini.Beliau turut menyifatkan pertumbuhan ekonomi Malaysia ketika ini masih berdaya tahan berbanding negara anggota ASEAN yang lain.

(Dr Juita ketika ditemu bual secara dalam talian menerusi program Bicara Naratif, di sini)


Malaysia perlu cari asas hala tuju perkembangan ekonomi lebih baik - Pakar Ekonomi

KUALA LUMPUR, 24 Januari - Malaysia perlu lebih banyak berdikari dan bekerjasama dengan rakan serantau untuk mencari asas hala tuju perkembangan ekonomi yang lebih baik. Pakar Ekonomi, Profesor Emeritus Dr. Jomo Kwame Sundaram berkata langkah itu perlu diambil ekoran kuasa besar seperti Amerika Syarikat sedang melaksanakan dasar yang memperlahan ekonomi dunia.Katanya, Sidang tahunan Forum Ekonomi Dunia (WEF) 2023 juga mengingatkan masyarakat antarabangsa untuk mengintensifkan kerjasama pada masa depan bagi menyelesaikan masalah yang dihadapi dalam pembangunan dunia.

"Amat penting kita terus adakan hubungan yang baik dengan rakan-rakan di serantau, di Asean itu sudah pasti, tetapi selama ini kita dapati bahawa semenjak timbulnya Kawasan Perdagangan Bebas Asean (AFTA) dan sebagainya kita tidak dapati AFTA itu banyak berkembang atau kesannya begitu baik untuk Malaysia."Walaupun kita terus mengharapkan Asean itu...amat penting kita bekerjasama dengan satu sikap yang lebih luas untuk mengambil kira apa yang dikatakan Asean+3 iaitu Jepun, China dan Korea dan ini amat penting malah rakan perdagangan yang paling penting sekarang merupakan China dan itu ialah realiti yang harus kita sedari," katanya ketika menjadi tetamu rancangan Bicara Naratif terbitan RTM. Tegas Dr. Jomo, Malaysia perlu mencari jalan pragmatis agar tidak ketinggalan berbanding negara anggota Asean yang lain.


Maybank optimis lima langkah diperkenal BNM atasi 'scammer' dilaksana sepenuhnya Jun ini

KUALA LUMPUR, 24 Januari- Maybank komited untuk memerangi kes penipuan kewangan menerusi lima langkah tambahan yang diperkenal Bank Negara Malaysia (BNM) pada September tahun lalu.Peneraju perkhidmatan kewangan utama negara itu optimis, kelima-lima langkah itu dapat dilaksana sepenuhnya sebelum Jun ini.Ketua Perkhidmatan Kewangan Komuniti Maybank, Datuk Hamirullah Boorhan memaklumkan, bank itu telah melengkapkan hampir kesemua langkah-langkah yang diperlukan."Antara langkah tersebut, Secure2u untuk menggantikan TAC yang diberi menerusi khidmat pesanan ringkas (SMS), sebab kita takut SMS TAC boleh terdedah kepada mana-mana pihak ketiga, tetapi Secure2u kami hadkan hanya untuk satu peranti sahaja untuk seorang pelanggan.Itu merupakan langkah terbaharu yang diperkenal untuk pastikan keselamatan pelanggan kami dalam melakukan transaksi perbankan," katanya menerusi temu bual eksklusif bersama RTM.

(Datuk Hamirullah Boorhan, Ketua Perkhidmatan Kewangan Komuniti Maybank)

Untuk tempoh beberapa bulan akan datang, bank akan mempercepat peralihan penggunaan kata laluan sekali saja (OTP) menerusi SMS kepada ciri keselamatan Secure2u, bagi perkhidmatan yang kurang digunakan pelanggan.Sebagai usaha berterusan untuk mengukuhkan keselamatan perbankan dalam talian, Maybank akan turut memperkenal ciri baharu yang membenarkan pelanggan membekukan akaun sekiranya terdedah kepada ancaman 'scammer'.Persatuan Bank-bank Dalam Malaysia (ABM) dalam kenyataan pada Disember lalu memaklumkan, semua bank progresif dalam melaksanakan langkah-langkah menangani penipuan kewangan yang dijangka akan selesai sepenuhnya Jun ini.


Kadar OPR kekal, beri ruang kerajaan nilai isu kos sara hidup rakyat - Penganalisis

KUALA LUMPUR, 22 Januari - Keputusan Bank Negara Malaysia (BNM) mengekalkan Kadar Dasar Semalaman (OPR) dilihat bertepatan dengan keadaan ekonomi semasa. Penganalisis Ekonomi, Profesor Madya Dr. Irwan Shah Zainal Abidin berpandangan keputusan tersebut dilihat dapat memberi ruang kepada kerajaan untuk menilai tindakan selanjutnya terutama isu kos sara hidup rakyat.Katanya, keputusan untuk mengekalkan OPR juga diharap mampu membawa kesan kestabilan ke dalam rantaian bekalan sekali gus menyuntik keyakinan dalam pasaran.

"Kita melihat kadar inflasi global pun dikatakan berada pada tahap yang dikatakan sebagai paras puncak. Ada indikasi menunjukkan ia akan berada pada keadaan lebih stabil."Pusingan dasar moniteri yang diperketatkan dalam konteks negara dunia pun sudah memperlahankan dari segi kuantitinya...di AS pun peningkatannya tidaklah tinggi seperti sebelumnya," katanya kepada RTM.BNM menaikkan kadar OPR pada 25 mata asas sebanyak empat kali berturut-turut sejak Mei 2022 berbanding paras terendah 1.75 sejak Julai 2020.


Kadar inflasi di Malaysia mereda kepada 3.8 peratus

PUTRAJAYA, 22 Januari - Indeks Harga Pengguna (IHP) yang mengukur kadar inflasi di Malaysia mereda kepada 3.8 peratus pada Disember 2022, berbanding 4.0 peratus bulan sebelumnya.Ketua Perangkawan Malaysia, Datuk Seri Dr Mohd Uzir Mahidin berkata kenaikan perlahan kumpulan makanan & minuman bukan alkohol kepada 6.8 peratus berbanding pada bulan sebelumnya iaitu 7.3 peratus menyumbang kepada peningkatan lebih rendah inflasi negara."Ini diikuti oleh kumpulan pengangkutan 4.9 peratus dan hiasan, perkakasan & penyelenggaraan isi rumah 3.7 peratus yang turut merekodkan peningkatan yang lebih perlahan berbanding November 2022."Namun begitu, restoran & hotel terus menunjukkan peningkatan kepada 7.4 peratus berbanding November 2022 iaitu 7.0 peratus," katanya menerusi kenyataan yang dikeluarkan Jabatan Perangkaan Malaysia dalam keluaran terkini IHP, terbitan Disember 2022.Tambah Mohd Uzir, inflasi bagi keseluruhan 2022 meningkat 3.3 peratus berbanding 2.5 peratus yang dicatatkan pada 2021.Katanya peningkatan ini didorong terutamanya oleh kumpulan makanan & minuman bukan alkohol (5.8 peratus), restoran & hotel (5.0 peratus) dan pengangkutan (4.7 peratus).

"Konflik antara Russia dan Ukraine serta kenaikan harga komoditi global pada tahun lalu menyumbang kepada kenaikan inflasi," katanya.Dalam pada itu, inflasi teras yang mengukur perubahan dalam harga barang dan perkhidmatan, tanpa mengambil kira harga makanan segar yang tidak menentu serta harga barangan kawalan oleh kerajaan mencatatkan peningkatan 4.1 peratus pada Disember 2022 berbanding bulan yang sama tahun sebelumnya.Mengulas mengenai inflasi negara lain, Mohd Uzir berkata, kadar inflasi Zon Euro mereda kepada 9.2 peratus pada Disember 2022 daripada 10.1 peratus pada bulan sebelumnya.Katanya, peningkatan perlahan ini didorong oleh inflasi tenaga yang mereda kepada 25.7 peratus berbanding 34.9 peratus pada bulan sebelumnya."Kadar inflasi di Amerika Syarikat (AS) mereda kepada 6.5 peratus pada Disember 2022 berbanding November 2022 (7.1 peratus)."Bagi perbandingan dengan negara-negara terpilih di rantau Asia Pasifik, kadar inflasi di Malaysia (3.8 peratus) adalah lebih rendah berbanding inflasi di Filipina (8.1 peratus), Thailand (5.9 peratus), Indonesia (5.5 peratus) dan Korea Selatan (5.0 peratus)," katanya.


Adabi perluas pasaran eksport, tingkat keupayaan pengeluaran

RAWANG, 22 Januari - Syarikat pengeluar produk makanan, Adabi Consumer Industries Sdn Bhd (Adabi) berhasrat memperluas pasaran eksport ke beberapa negara di rantau ini, selepas berjaya menembusi pasaran Indonesia, Singapura dan Brunei.Syarikat itu kini mengembangkan lagi pengeluaran produk di samping membuat pelaburan baharu bagi memenuhi keperluan pasaran tempatan dan eksport.Ketua Pegawai Kewangan dan Strategi Kumpulan, Syed Izmal Syed Manshor berkata bagi mencapai sasaran tersebut syarikat akan berusaha meningkatkan keupayaan pengeluaran termasuk daripada kilang pembuatan baharu di Rawang, Selangor.

"Saya ada visi untuk membawa Adabi ke peringkat serantau dan atarabangsa., Bagi peringkat serantau kami sedang melihat Filipina dan Vietnam,selepas Asean kita boleh pergi ke peringkat antarabangsa iaitu negara-negara Eropah dan Afrika...jadi itu dalam pelan jangka panjang Adabi," katanya dalam sidang media pada majlis pembukaan kilang baharu, di sini.Tambah Syed Izmal, syarikat juga merancang untuk memperkenal lapan produk baharu tahun ini, merangkumi makanan dalam tin, rempah dan tepung.


Kekalkan OPR membolehkan PKS menilai kesihatan kewangan- SME Bank

KUALA LUMPUR, 20 Januari- Keputusan Bank Negara Malaysia (BNM) mengekalkan kadar dasar semalaman (OPR) akan membantu perusahaan kecil dan sederhana (PKS) menilai kesihatan kewangan mereka dan membina rizab tunai bagi untuk bersedia mendepani potensi kelembapan tahun ini, yang dijangka timbul terutamanya daripada faktor luaran.BNM pada Khamis mengekalkan OPR pada 2.75 peratus dalam mesyuarat pertama Jawatankuasa Dasar Monetari (MPC) 2023.Dalam satu kenyataan hari ini, Presiden/Ketua Pegawai Eksekutif Kumpulan SME Bank, Datuk Dr Aria Putera Ismail berkata bank itu komited untuk memenuhi keperluan kewangan PKS.“Potensi untuk menghapuskan subsidi bahan api secara menyeluruh dilihat sebagai risiko peningkatan utama bagi tekanan inflasi bergantung kepada garis masa pelaksanaan dan mekanisme pelancarannya.“Oleh itu, adalah penting bagi PKS untuk proaktif dalam meramal, membuat belanjawan, dan tangkas menghadapi perubahan keadaan pasaran bagi memastikan aliran tunai yang sihat semasa persekitaran kadar faedah yang lebih tinggi,” katanya.Sementara itu, Ketua Ekonomi SME Bank Lynette Lee berpendapat BNM dijangka mengekalkan OPR pada 2.75 peratus dengan jangkaan bahawa inflasi teras dan utama akan terus berkurangan pada 2023.Inflasi teras Disember 2022 berada pada 4.1 peratus manakala inflasi utama telah merosot kepada 3.8 peratus daripada paras tertinggi 4.7 peratus pada Ogos, kata Lee.“Kesan mendadak daripada pembukaan semula China, perkembangan harga komoditi global dan perubahan dalam dasar subsidi domestik mungkin memberi tekanan kepada inflasi.“Oleh itu, sebarang kenaikan OPR pada masa hadapan akan dipacu daripada data,” tambahnya.- BERNAMA

(Presiden/Ketua Pegawai Eksekutif Kumpulan SME Bank, Datuk Dr Aria Putera Ismail)


IHP mereda kepada 3.8%

KUALA LUMPUR, 20 Januari- Indeks Harga Pengguna (IHP) yang mengukur kadar inflasi, mereda kepada 3.8% pada Disember 2022, daripada 4% pada November.Penyusutan itu disumbangkan kenaikan lebih perlahan kumpulan makanan dan minuman bukan alkohol, kumpulan pengangkutan serta hiasan, perkakasan dan penyelenggaraan isi rumah.Menurut Ketua Perangkawan Malaysia Datuk Seri Dr. Mohd Uzir Mahidin, angka itu menjadikan inflasi keseluruhan tahun lalu pada paras 3.3%, berbanding 2.5% pada tahun 2021. Peningkatan didorong terutamanya oleh kumpulan makanan dan minuman bukan alkohol, restoran dan hotel serta pengangkutan.Konflik antara Rusia dan Ukraine serta kenaikan harga komoditi global tahun lalu telah menyumbang kepada kenaikan inflasi.Sementara itu, inflasi teras yang mengukur perubahan dalam harga barang dan perkhidmatan, mencatatkan peningkatan 4.1% pada Disember 2022 berbanding Disember 2021.Bagi perbandingan dengan negara-negara terpilih di rantau Asia Pasifik, kadar inflasi Malaysia bulan lalu lebih rendah berbanding inflasi di Filipina pada 8.1%, Thailand 5.9%, Indonesia 5.5% dan Korea Selatan 5%.


FDI tidak tumpu aspek keuntungan semata-mata

DAVOS, 20 Januari- Menteri Perdagangan Antarabangasa dan Industri (MITI) Tengku Datuk Seri Zafrul Tengku Abdul Aziz berkata, usaha meningkatkan pelaburan langsung asing (FDI) tidak hanya tertumpu kepada aspek keuntungan semata-mata. Beliau menegaskan, ia turut mengambil kira nilai tambah yang dibawa masuk merangkumi aspek peluang pekerjaan dan pelaburan dalam sektor baharu. Pembukaan sempadan China juga diharap mampu memberi kesan positif kepada aktiviti perdagangan, selain nilai ringgit yang mengukuh selari pertumbuhan ekonomi. “Ringgit diapungkan secara terbuka dan nilainya ditentukan pasaran. Daripada perspektif perdagangan dan pelaburan, asalkan kita bergerak selari dengan negara rakan dagang kita, kedudukan mata wang kita akan terjamin,” katanya menerusi satu temubual, sempena Forum Ekonomi Dunia (WEF) 2023 berlangsung di Davos, Switzerland. Kementerian menyasarkan peningkatan FDI sebanyak 20% tahun ini berbanding RM194 bilion dicatat tempoh sembilan bulan pertama 2022.


Bursa Malaysia alami prestasi bercampur-campur pada tengah hari

KUALA LUMPUR, 20 Januari - Bursa Malaysia mencatatkan prestasi bercampur-campur semasa tengah hari pada Jumaat berbanding dengan kenaikan awal, berikutan pengambilan untung sederhana di kaunter saham wajaran tinggi terpilih dalam keadaan sentimen berhati-hati di bursa serantau, kata peniaga.Pada rehat tengah hari, FTSE Bursa Malaysia KLCI (FBM KLCI) yang menjadi penanda aras pasaran susut 0.42 mata kepada 1,495.80 daripada 1,496.22 ketika ditutup pada Khamis.Indeks utama itu dibuka 0.66 mata lebih tinggi kepada 1,496.88 sebelum bergerak di antara 1,495.80 dengan 1,498.92 sepanjang sesi pagi.Lingkungan pasaran bagaimanapun kekal positif dengan kaunter untung mengatasi kaunter rugi sebanyak 358 berbanding 302, manakala 389 kaunter tidak berubah, 1,143 kaunter tidak diniagakan dan 10 yang lain digantung.Jumlah dagangan sebanyak 1.33 bilion unit bernilai RM758.82 juta.Menurut Rakuten Trade Sdn Bhd, aktiviti dagangan dijangka kekal tidak berubah menjelang cuti yang panjang dan indeks itu akan berada semula dalam aliran berjulat 1,490 hingga 1,500 hari ini."Seperti yang dijangkakan, Bank Negara Malaysia mengekalkan kadar dasar semalaman (OPR) pada 2.75 peratus sekali gus menandakan lebih banyak dana mungkin mula menumpukan pasaran saham."Jika ini berlaku, kami berpandangan bank-bank, syarikat perladangan dan telekomunikasi akan berada dalam senarai belian," jelasnya menerusi nota penyelidikan.Firma pembrokeran itu menambah, Wall Street ditutup rendah pada Khamis kerana sentimen kekal berhati-hati memandangkan Rizab Persekutuan Amerika Syarikat akan terus menaikkan kadar faedahnya susulan data pekerjaan terkini menunjukkan tenaga buruh masih berdaya tahan walaupun ekonomi lembap.“Purata Perindustrian Dow Jones merosot 252 mata manakala Nasdaq turun 105 mata lebih rendah apabila hasil berjangka 10 tahun AS meningkat sedikit kepada 3.4 peratus. Di Hong Kong, aktiviti pengambilan untung mendominasi dagangan menjelang cuti Tahun Baharu Cina dan keuntungan ketara baru-baru ini oleh ekuiti Hong Kong,” jelasnya.Antara saham wajaran tinggi, Maybank dan Public Bank masing-masing tidak berubah pada RM8.80 dan RM4.29, Petronas Chemicals susut 2.0 sen kepada RM8.48, Tenaga Nasional turun 6.0 sen kepada RM9.44 manakala CIMB naik 6.0 sen kepada RM5.75.

Bagi saham aktif, Velesto Energy susut setengah sen kepada 20 sen, TA Win dan Progressive Impact masing-masing naik setengah sen kepada 6.5 sen dan 26.5 sen, manakala Reach Energy tidak berubah pada 6.0 sen.Di papan indeks, Indeks FBM Emas meningkat 4.55 mata kepada 10,817.25; Indeks FBMT 100 naik 4.38 mata kepada 10,508.65; Indeks FBM Emas Syariah turun 2.92 mata kepada 11,064.0; Indeks FBM 70 menokok 37.44 mata kepada 13,503.42 manakala Indeks FBM ACE menambah 57.78 mata kepada 5,506.78.Mengikut sektor, Indeks Pengangkutan dan Logistik naik 0.38 mata kepada 923.19; Indeks Produk dan Perkhidmatan Perindustrian susut 0.10 mata kepada 187.74; Indeks Perkhidmatan Kewangan menokok 15.37 mata kepada 16,497.38 manakala Indeks Perladangan meningkat 29.85 mata kepada 6,855.43.Sementara itu Indeks Tenaga menambah 3.51 mata kepada 843.48 dan Indeks Teknologi naik 0.36 mata kepada 67.38. - BERNAMA


Kadar jangka pendek diunjur kekal stabil disokong operasi BNM

KUALA LUMPUR, 20 Januari- Kadar jangka pendek diunjur kekal stabil hari ini dengan operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dianggarkan berjumlah RM66.03 bilion dalam sistem konvensional manakala dana Islam sebanyak RM51.85 bilion.Pada hari ini, bank pusat itu akan menawarkan empat tender pasaran wang konvensional berjumlah RM1 bilion masing-masing bagi tempoh tujuh hari, 14 hari, 21 hari dan 31 hari serta satu tender repo berbalik bernilai RM800 juta selama 90 hari.BNM akan turut mengendalikan tiga tender Qard bernilai RM4.4 bilion selama tujuh hari, RM1.2 bilion untuk 14 hari dan RM2.7 bilion untuk 21 hari serta satu tender Program Komoditi Murabahah RM200 juta selama 31 hari.

Bank pusat itu turut mengumumkan ketersediaan repo berbalik, perjanjian jual beli semula dan kemudahan Komoditi Murabahah Bercagar selama satu hingga tiga bulan.Pada pukul 4.00 petang, BNM akan menjalankan tender semalaman konvensional sehingga RM61.8 bilion dan tender semalaman Murabahah bernilai RM42.4 bilion. -BERNAMA


Bursa Malaysia dibuka tinggi, teruskan momentum kenaikan semalam

KUALA LUMPUR, 20 Januari- Bursa Malaysia meneruskan aliran kenaikan semalam apabila dibuka lebih tinggi hari ini, disokong oleh belian berterusan dalam saham wajaran tinggi terpilih walaupun sentimen berhati-hati terus ketara di pasaran serantau, kata peniaga.Pada pukul 9.15 pagi ini, indeks petunjuk utama FTSE Bursa Malaysia KLCI (FBM KLCI) meningkat 1.63 mata kepada 1,497.85 daripada 1,496.22 pada penutupan semalam.Indeks penanda aras itu dibuka 0.66 mata lebih baik pada 1,496.88. Di pasaran meluas, kaunter untung mengatasi rugi iaitu 178 berbanding 135 manakala 224 kaunter lain tidak berubah, 1,655 tidak diniagakan dan 10 lain digantung dagangannya.Jumlah dagangan sebanyak 187.99 juta unit bernilai RM87.04 juta.Malacca Securities Sdn Bhd menjangkakan trend di bursa tempatan semalam mungkin bertukar negatif menjelang cuti Tahun Baharu Cina selepas Wall Street meneruskan penyusutannya di tengah-tengah kebimbangan mengenai aktiviti ekonomi lebih perlahan selain pendirian Rizab Persekutuan AS yang cenderung menaikkan kadar faedah.Dalam nota penyelidikannya hari ini, firma pembrokeran itu berkata FBM KLCI mencatat keuntungan pada Khamis berikutan keputusan Bank Negara Malaysia (BNM) mengekalkan kadar dasar semalaman (OPR) pada 2.75%.“Dari aspek komoditi, minyak mentah Brent diniagakan melebihi AS$86 setong manakala harga minyak sawit mentah (MSM) kekal melebihi RM3,850 sekilogram," katanya.Menurutnya, keputusan BNM menangguhkan kenaikan OPR itu berkemungkinan besar akan mencetuskan aktiviti pengambilan untung, khususnya bagi sektor perbankan.“Sektor teknologi mungkin terjejas akibat penurunan di Wall Street. Pelabur pula mungkin meminati sektor tenaga dalam keadaan harga minyak mentah yang kukuh manakala sektor pengguna, pelancongan, penerbangan dan REIT berkemungkinan menjadi keutamaan pemulihan berikutan pembukaan semula sempadan China," katanya.Saham wajaran tinggi menyaksikan Maybank untung satu sen kepada RM8.81, Public Bank dan Petronas Chemical masing-masing tidak berubah pada RM4.29 dan RM8.50, CIMB menambah enam sen kepada RM5.75 manakala Tenaga Nasional susut tiga sen kepada RM9.47.

Bagi saham aktif, Velesto Energy susut setengah sen kepada 20 sen, Reach Energy dan CSH Alliance masing-masing tidak berubah pada enam sen dan 6.5 sen, Hibiscus Petroleum dan ECA Integrated masing-masing menokok tiga sen kepada RM1.13 dan RM1.01.Di papan indeks pula, Indeks FBM Emas turun 12.57 mata kepada 10,825.27, Indeks FBMT 100 mengukuh 12.60 mata kepada 10,516.87 dan Indeks FBM Emas Shariah meraih 4.25 mata kepada 11,071.17.Indeks FBM 70 meningkat 21.25 mata kepada 13,487.23 dan Indeks FBM ACE naik 9.83 mata kepada 5,458.83. Bagi sektor, Indeks Perkhidmatan Kewangan menokok 24.31 mata kepada 16,506.32, Indeks Produk dan Perkhidmatan Perindustrian naik 0.36 mata kepada 188.20, Indeks Perladangan menambah 17.37 mata kepada 6,842.95 dan Indeks Tenaga naik 2.93 mata kepada 842.90. -BERNAMA


Ringgit dibuka mengukuh berbanding dolar AS

KUALA LUMPUR, 20 Januari- Ringgit meneruskan peningkatan semalam apabila dibuka lebih tinggi hari ini berbanding dolar Amerika Syarikat (AS) susulan minat belian yang kembali ketara.Pada pukul 9.00 pagi ini, ringgit meningkat kepada 4.2975/3015 daripada 4.3050/3100 pada akhir urus niaga semalam.Peniaga ActivTrades Trader Dyogenes Rodrigues Diniz berkata dolar AS susut berbanding ringgit dengan sebahagiannya disebabkan oleh angka ekonomi Malaysia yang kukuh dalam beberapa bulan lepas.Negara Asia Tenggara itu mencatatkan data lebih kukuh daripada negara maju utama seperti AS dan Kesatuan Eropah.Malah, Bank Negara Malaysia (BNM) bertindak mengekalkan kadar dasar semalaman (OPR) pada 2.75%, susulan data inflasi yang rendah serta pekerjaan yang kukuh.Bagaimanapun, katanya, pasaran menjangkakan BNM akan menaikkan 25 mata asas lagi menjadikan OPR pada 3% dan tindakan sebaliknya oleh bank pusat itu akan membawa kepada penurunan nilai ringgit untuk beberapa hari akan datang berikutan bon-bon kerajaan membayar kadar faedah lebih rendah kepada pelabur.“Dari sudut teknikal dan mengambil kira senario dasar monetari semasa, ringgit boleh susut ke paras 4.3600 dan 4.4400 berbanding dolar AS dalam tempoh beberapa hari saja,” katanya kepada Bernama.Sementara itu, ringgit diniagakan bercampur-campur berbanding kumpulan mata wang utama lain.

Ia susut berbanding dolar Singapura pada 3.2510/2543 daripada 3.2483/2523 dan rendah kepada 5.3220/3270 berbanding pound Britain daripada 5.3111/3172 pada akhir urus niaga Khamis.Unit tempatan itu bagaimanapun mengukuh berbanding euro kepada 4.6551/6594 daripada 4.6602/6656 dan naik berbanding yen Jepun kepada 3.3407/3441 daripada 3.3544/3588 pada penutupan semalam. -BERNAMA


Projek hijau YTL dapat pembiayaan RM1.1 bilion

KUALA LUMPUR, 19 Januari- Malayan Banking Bhd (Maybank) dan OCBC Bank (Malaysia) Bhd adalah pengatur utama mandat secara bersama bagi kemudahan pembiayaan bertempoh Islam bernilai RM1.1 bilion yang diberikan kepada subsidiari YTL Power International Bhd, YTL DC South Sdn Bhd (YTL DC).Pengarah Urusan, Ketua Perbankan Pelaburan dan Jurubank Kanan OCBC Bank (Malaysia), Tan Ai Chin, berkata OCBC menjadi penggerak utama dalam merintis pelbagai inisiatif pembiayaan mampan dalam pasaran modal Malaysia."Kami berbesar hati dapat bekerjasama dengan YTL, sebuah konglomerat antarabangsa terkemuka, dalam menstruktur serta menerajui penyusunan pembiayaan hijau pertamanya yang menandakan komitmen YTL terhadap ekosistem kitaran yang lestari," katanya dalam satu kenyataan bersama hari ini.Beliau menambah, OCBC menggandakan sasaran pembiayaan mampannya kepada S$50 bilion berbanding sasaran yang ditetapkan sebelum ini iaitu S$25 juta yang akan dicapai menjelang 2025."Ini selepas pencapaian luar biasa OCBC dalam melepasi sasaran awal dengan jumlah pembiayaan mampan sebanyak S$34 bilion pada 2021," katanya.

Sementara itu, urus niaga berkenaan menandakan komitmen berterusan YTL Power ke arah peralihan kepada ekonomi hijau serta kitaran di samping menyumbang kepada matlamat mitigasi perubahan iklim dan promosi bangunan mesra alam.Fasiliti berkenaan diwujudkan bagi membiayai pembangunan Pusat Data Hiperskala Beban IT 48MW yang terletak di Kulai, Johor. -BERNAMA


Ringgit ditutup tinggi berbanding Dolar AS

KUALA LUMPUR, 19 Januari- Ringgit meneruskan kenaikan semalam untuk ditutup tinggi berbanding dolar Amerika Syarikat (AS) hari ini selepas Bank Negara Malaysia (BNM) mengekalkan mengekalkan Kadar Dasar Semalaman (OPR) pada 2.75 peratus sekali gus menamatkan spekulasi pasaran mengenai kitaran kenaikan kadar tersebut.Pada 6 petang, ringgit meningkat kepada 4.3050/3100 berbanding dolar US daripada 4.3130/3185 sewaktu ditutup semalam.Rakan Kongsi Pengurusan SPI Asset Management Stephen Innes berkata ringgit mendapat rangsangan daripada langkah pro-pertumbuhan oleh BNM dan dasar pegangan harus memberikan dorongan yang dialu-alukan kepada ekonomi.“Pasaran dan ahli politik akan berpuas hati dengan kecenderungan menurunkan kadar faedah ini dan walaupun dagangan di Bursa Malaysia hanya meningkat sedikit, saya berpendapat ia disebabkan oleh persekitaran penghindaran risiko global selepas data ekonomi AS yang tidak menentu sehingga ia menimbulkan kebimbangan mengenai kemelesetan di seluruh dunia,” katanya kepada Bernama.Innes berkata mesej disampaikan untuk memulakan tahun 2023 adalah jelas, beliau berkata tahun lepas adalah mengenai normalisasi Rizab Persekutuan AS dan Bank Pusat Eropah, tahun ini pula ialah mengenai normalisasi China, ia akan terus memacu kekayaan Asia lebih tinggi pada 2023.“Pada 2022, mata wang Asia berprestasi rendah, kami menjangka tahun ini akan menyaksikan mata wang Asia akan mendahului dan mendorong aliran masuk pasaran ekuiti terutamanya daripada pelabur AS yang sangat bimbang mengenai kemerosotan kuasa beli dolar AS,” katanya.

Innes menekankan bahawa Malaysia boleh menjadi destinasi untuk beberapa aliran pelaburan tersebut apabila pelabur beralih arah.Sementara itu, ringgit diniagakan bercampur-campur berbanding kumpulan mata wang utama.Unit tempatan naik berbanding dolar Singapura kepada 3.2483/2523 daripada 3.2793/2840, ia meningkat berbanding euro kepada 4.6602/6656 daripada 4.6878/6938 dan bertambah berbanding pound Britain kepada 5.3111/3172 daripada 5.3300/3368 ketika ditutup pada Rabu.Bagaimanapun, ringgit merosot berbanding yen Jepun kepada 3.3544/3588 daripada 3.3331/3376 ketika ditutup semalam. -BERNAMA


TIV automotif negara catat prestasi cemerlang pada 2022

PETALING JAYA, 19 Januari - Jumlah Keseluruhan Industri (TIV) automotif negara catat prestasi cemerlang tahun lalu, dengan jualan berdaftar sebanyak 720,658 unit kenderaan, tertinggi pernah direkodkan dalam sejarah industri automotif tempatan. Presiden Persatuan Automotif Malaysia (MAA), Datuk Aishah Ahmad berkata, prestasi jualan didorong lanjutan tarikh pendaftaran kenderaan hingga 31 Mac tahun ini bagi jualan dibuat sebelum 30 Jun 2022. Ia membolehkan pembeli menikmati insentif pengecualian cukai jualan (SST) yang diperkenal kerajaan pada Jun 2020.

"Pelanjutan tempoh pendaftaran kenderaan penumpang bukan sahaja memastikan rakyat akan menikmati manfaat kereta berharga lebih rendah tetapi juga membantu industri memenuhi banyak tempahan tertunggak yang diterima. MAA merakamkan ucapan terima kasih yang tidak terhingga kepada kerajaan kerana melanjutkan tempoh pendaftaran bagi kenderaan baharu yang ditempah sebelum 30 Jun 2022," kata Aishah di sini.

Bercakap di Petaling Jaya, Datuk Aishah berkata, segmen kenderaan penumpang meningkat 41.8 peratus dengan 641,773 unit terjual berbanding 452,486 tahun sebelumnya.

Segmen kenderaan komersial meningkat 39.9 peratus dengan jualan 78,885 unit berbanding 56, 397 unit pada tahun 2021. Tahun ini, MAA menyasarkan TIV lebih rendah iaitu 650,000 unit, didorong faktor pertumbuhan ekonomi yang diramal melemah. Turut mempengaruhi sentimen adalah Kadar Dasar Semalaman (OPR) serta cabaran rantaian bekalan dan ketidaktentuan geopolitik.


OPR kekal pada 2.75 peratus

KUALA LUMPUR, 19 Januari - Jawatankuasa Dasar Monetari (MPC) Bank Negara Malaysia (BNM) mengekalkan Kadar Dasar Semalaman (OPR) pada 2.75 peratus.Keputusan itu menjadikan kadar tertinggi dan terendah koridor bagi OPR turut kekal masing-masing pada 3 peratus dan 2.5 peratus.BNM dalam kenyataan menjelaskan, risiko pertumbuhan ekonomi domestik menjadi perlahan berpunca daripada pertumbuhan global yang lebih lemah daripada jangkaan.Selain itu ia turut didorong konflik geopolitik yang semakin meruncing serta gangguan ketara pada rantaian bekalan yang kembali wujud.Inflasi keseluruhan pada Januari hingga November 2022 mencatat purata 3.4 peratus.Manakala bagi keseluruhan tahun ini, inflasi keseluruhan dan inflasi teras dijangka sederhana namun kekal pada tahap tinggi berikutan tekanan permintaan dan kos yang berlarutan.

Menurut BNM, pengekalan OPR membolehkan MPC menilai kesan pelarasannya secara kumulatif, berikutan kesan sela masa dasar monetari terhadap ekonomi.MPC tahun lalu, mengumumkan kenaikan OPR empat kali berturut-turut bermula Mei, Julai, September dan November.


Intel sedia labur RM30 bilion lagi, lebar operasi

DAVOS, 19 Januari - Intel telah memberi komitmen untuk melabur RM30 bilion lagi dalam tempoh 10 tahun bagi mengembangkan operasinya di Pulau Pinang dan Kulim, Kedah."Pelaburan ini dijangka akan mewujudkan lebih 4,000 peluang pekerjaan di Intel serta lebih 5,000 pekerjaan dalam bidang pembinaan," kata Menteri Perdagangan Antarabangsa dan Industri Tengku Datuk Seri Zafrul Abdul Aziz."Saya menyambut baik komitmen diberikan Intel dan kerjasama seumpamanya akan diteruskan dengan syarikat-syarikat lain dalam usaha meningkatkan pelaburan di Malaysia," katanya selepas bertemu Ketua Pegawai Operasi Global Intel Kevyan Esfarjani di sini.Intel merupakan syarikat pengeluar semikonduktor terbesar di dunia dan antara perintis industri E&E di Malaysia, operasi syarikat itu bermula pada tahun 1972.Selain itu, Zafrul turut mengadakan pertemuan dengan Presiden P&G Asia Pasifik, Timur Tengah dan Afrika Suranjan Magesvaran serta Naib Presiden Hubungan Kerajaan Global dan Dasar Awam, P&G Asia Pasifik, Timur Tengah dan Afrika Cecilia Tan.

Intel telah memberi komitmen untuk melabur RM70 bilion untuk tempoh lebih 10 tahun bagi mengembangkan operasinya di Pulau Pinang dan Kulim, Kedah."Pelaburan ini dijangka akan mewujudkan lebih 4,000 peluang pekerjaan di Intel serta lebih 5,000 pekerjaan dalam bidang pembinaan," kata Menteri Perdagangan Antarabangsa dan Industri Tengku Datuk Seri Zafrul Abdul Aziz."Saya menyambut baik komitmen diberikan Intel dan kerjasama seumpamanya akan diteruskan dengan syarikat-syarikat lain dalam usaha meningkatkan pelaburan di Malaysia," katanya selepas bertemu Ketua Pegawai Operasi Global Intel Kevyan Esfarjani di sini.Intel merupakan syarikat pengeluar semikonduktor terbesar di dunia dan antara perintis industri E&E di Malaysia, operasi syarikat itu bermula pada tahun 1972.Selain itu, Zafrul turut mengadakan pertemuan dengan Presiden P&G Asia Pasifik, Timur Tengah dan Afrika Suranjan Magesvaran serta Naib Presiden Hubungan Kerajaan Global dan Dasar Awam, P&G Asia Pasifik, Timur Tengah dan Afrika Cecilia Tan."P&G juga memberi komitmen untuk melabur lebih banyak di Malaysia. Kami juga membincangkan peluang-peluang di Malaysia," katanya.Zafrul berkata Malaysia juga akan menerima satu lagi pelaburan besar dalam sektor logistik."Saya akan berjumpa dengan mereka. Ia merupakan hari yang produktif, saya juga akan bertemu beberapa rakan sejawatan saya dari rantau tersebut," katanya.Tengku Zafrul turut mengadakan pertemuan dua hala dengan Menteri Perdagangan dan Pertumbuhan Eksport New Zealand Damien O’Connor dan Ketua Pegawai Eksekutif Pelabuhan Antwerp-Bruges Jacques Vandermeiren.Terdahulu, awal hari ini beliau menghadiri satu sesi tertutup, ‘Global Trade: Navigating The Post Pandemic Supply Chain Challenge’ (Perdagangan Global: Mengemudi Cabaran Rantaian Bekalan Pasca Pandemik). - BERNAMA


KSM buat semakan semula, pinda Akta 4 dan Akta 800

KUALA LUMPUR, 19 Januari - Kementerian Sumber Manusia (KSM) akan menyemak semula dan meminda Akta Keselamatan Sosial Pekerja 1969 (Akta 4) dan Akta Sistem Insurans Pekerjaan 2017 (Akta 800) bagi menambahbaik perlindungan keselamatan sosial.Menterinya, V. Sivakumar berkata keputusan itu dibuat bagi  melancarkan proses permohonan faedah dan penyampaian manfaat keselamatan sosial tanpa sebarang keciciran.

"Ini adalah salah satu komitmen yang akan saya laksanakan sebagai Menteri Sumber Manusia, demi kesejahteraan rakyat Malaysia," katanya semasa berucap pada Majlis Tahun Baru Cina 2023 Perkeso, di sini.Tambah Sivakumar, pelan perlindungan keselamatan sosial Perkeso turut meliputi individu bekerja sendiri dan suri rumah iaitu berdasarkan Akta Keselamatan Sosial Pekerjaan Sendiri 2017 (Akta 789) dan Akta Keselamatan Sosial Suri Rumah 2022 (Akta 838)."Selain daripada menambah baik faedah-faedah Perkeso yang sedia ada, kementerian juga bercadang untuk memperkenalkan perlindungan yang tidak berkaitan dengan bencana kerja, faedah cuti bersalin, serta perlindungan warga tua.


Ringgit dibuka rendah berbanding dolar AS

KUALA LUMPUR, 19 Januari- Ringgit menyusut daripada peningkatan semalam untuk ditutup rendah berbanding dolar Amerika Syarikat (AS) hari ini walaupun unit negara maju itu mencatat prestasi lemah, diheret turun oleh kemerosotan harga minyak.Pada pukul 9.07 pagi, ringgit susut kepada 4.3210/3250 berbanding dolar AS daripada 4.3130/3185 sewaktu ditutup semalam.Rakan Pengurusan SPI Asset Management, Stephen Innes berkata asas ringgit bertambah baik berikutan pembukaan semula China adalah lebih pantas dan awal daripada jangkaan sekali gus membuka laluan kepada pertumbuhan lebih memberangsangkan di Malaysia.Bagaimanapun, beliau berkata sentimen mengelak risiko telah menjejaskan pasaran dunia selepas data pertumbuhan AS merosot lebih buruk daripada jangkaan dan menyebabkan kemelesetan.“Saya berpandangan jualan besar-besaran tidak begitu ketara disebabkan data pertumbuhan AS lemah (pengeluaran industri dan jualan runcit) berikutan metrik inflasi mengesahkan bahawa Rizab Persekutuan akan mengurangkan kepada 25 mata asas.“Bagaimanapun, dengan Tahun Baharu Cina yang bakal menjelang, saya berpendapat pasaran tempatan mungkin lengang dan kekal dalam sentimen pengambilan untung,” katanya kepada Bernama.Ringgit kukuh berbanding kumpulan mata wang utama, melainkan berbanding yen Jepun.

Unit tempatan meningkat kepada 5.3274/3323 berbanding pound Britain daripada 5.3300/3368 sewaktu ditutup semalam, menokok berbanding dolar Singapura kepada 3.2698/2733 daripada 3.2793/2840, dan naik berbanding euro kepada 4.6632/6675 daripada 4.6878/6938 sebelum ini.Bagaimanapun, ia susut berbanding yen Jepun kepada 3.3658/3694 daripada 3.3331/3376 sewaktu ditutup pada Rabu. -BERNAMA


Kadar jangka pendek diunjurkan kekal stabil disokong operasi BNM

KUALA LUMPUR, 19 Januari- Kadar jangka pendek diunjurkan kekal stabil hari ini dengan operasi Bank Negara Malaysia (BNM) akan menyerap lebihan mudah tunai daripada sistem kewangan.Mudah tunai dianggarkan sebanyak RM58.04 bilion dalam sistem konvensional dan RM49.43 bilion dalam dana Islam.Hari ini, bank pusat akan menawarkan satu tender pasaran wang konvensional berjumlah RM500 juta bagi tujuh hari, satu tender Qard bernilai RM1 bilion untuk tujuh hari serta dua tender repo berbalik bernilai RM2.5 bilion untuk 32 hari dan RM360 juta bagi 90 hari.

BNM juga mengumumkan ketersediaan kemudahan repo berbalik, perjanjian jual dan beli semula serta Murabahah Komoditi Bercagar untuk tempoh satu hingga tiga bulan.Pada pukul 4.00 petang, BNM akan mengadakan tender semalaman konvensional sehingga RM59.4 bilion dan RM47.4 bilion tender semalaman Murabahah. -BERNAMA


KUALA LUMPUR, 18 Januari- Ringgit ditutup lebih tinggi berbanding dolar Amerika Syarikat (AS) berikutan peniaga pertukaran asing bertindak balas terhadap paras tertinggi dolar selain berhati-hati dengan pembukaan semula ekonomi China, yang akan terus menyokong ringgit sekiranya merosot.Pada 6 petang, ringgit meningkat kepada 4.3130/3185 berbanding dolar AS daripada 4.3250/3280 sewaktu ditutup semalam.Rakan Pengurusan SPI Asset Management, Stephen Innes berkata, selepas dibuka rendah pagi ini, mata wang tempatan meningkat, seiring dengan kelemahan dolar AS yang lebih luas.“Ringgit lebih diniagakan sejajar dengan sentimen meluas G-10 dan pembukaan semula China mungkin adalah berita baik kepada Malaysia yang akan terus menguatkan ringgit,” katanya kepada Bernama.Ringgit merosot berbanding kumpulan mata wang utama, kecuali berbanding yen Jepun.

Unit tempatan susut kepada 5.3300/3368 berbanding pound Britain daripada 5.2804/2841 sewaktu ditutup semalam, merosot berbanding dolar Singapura kepada 3.2793/2840 daripada 3.2683/2711 dan berkurangan berbanding euro kepada 4.6878/6938 daripada 4.6788/6820.Bagaimanapun, ia meningkat berbanding yen Jepun kepada 3.3331/3376 daripada 3.3582/3608 sewaktu ditutup semalam. -BERNAMA


Bank Islam jangka OPR naik 50 mata asas pada suku pertama

KUALA LUMPUR, 18 Januari - Bank Islam Malaysia Bhd menjangkakan Kadar Dasar Semalaman (OPR) akan dinaikkan sebanyak 50 mata asas (bps) pada suku pertama tahun ini.Bank Negara Malaysia (BNM) mungkin meningkatkan kadar itu sebanyak 25 bps dalam mesyuarat Jawatankuasa Dasar Monetari (MPC) esok dan 25 bps lagi melalui mesyuarat pada Mac nanti sekali gus menjadikan OPR kepada kadar terminal baharu sebanyak 3.25 peratus, sejajar dengan standard industri.Ketua Ahli Ekonomi Bank Islam, Firdaos Rosli berkata BNM akan menangguhkan seketika kenaikan itu dan OPR mungkin akan kekal tidak berubah sepanjang separuh kedua tahun ini.

"BNM berkemungkinan akan menilai semula situasi tumpuan ekonomi global terutamanya di Eropah. Ini kerana adalah tidak selesa untuk ekonomi yang begitu besar untuk tidak berubah untuk tahun 2023 akan terus mendatar sepanjang 2023."Jadi jika berlaku kemelesetan ekonomi, tumpuan harus diberikan ke Eropah berbanding tempat-tempat lain ," katanya kepada pemberita dalam pembentangan 'Tinjauan Ekonomi 2023: Bila Harga Kukuh', di sini.Tambah Firdaos, pengekalan kadar OPR pada kadar rendah untuk tempoh terlalu lama boleh menimbulkan ketidakseimbangan makroekonomi di tengah-tengah aktiviti pengambilan risiko yang berlebihan.


Bursa Malaysia ditutup rendah

KUALA LUMPUR, 18 Januari- Bursa Malaysia ditutup rendah hari ini berikutan jualan berterusan dalam kaunter produk dan perkhidmatan terpilih, telekomunikasi dan media meskipun pasaran serantau kebanyakannya ditutup tinggi, kata para peniaga. Pada 5 petang, FTSE Bursa Malaysia KLCI (FBM KLCI) turun 3.88 mata atau 0.26 peratus kepada 1,495.50 daripada paras penutup 1,499.38 pada Selasa.Petunjuk pasaran dibuka rendah susut 4.07 mata kepada 1,495.31 dan bergerak antara paras 1,491.05 dan 1,496.63 sepanjang hari dagangan.Suasana pasaran juga negatif dengan kaunter rugi mengatasi kaunter untung sebanyak 423 berbanding 387, manakala 432 kaunter tidak berubah, 947 tidak diniagakan dan 10 yang lain digantung. Jumlah dagangan turun kepada 2.70 bilion unit bernilai RM2.0 bilion daripada 2.82 bilion unit bernilai RM1.98 bilion.DiGi.Com dan Petronas Chemicals merupakan dua kaunter rugi utama turun 10 sen dan 16 sen masing-masing kepada RM4.18 dan RM8.46, menyumbang gabungan 4.09 mata kepada penurunan indeks.Naib presiden penyelidikan ekuiti Rakuten Trade Sdn Bhd Thong Pak Leng berkata bursa serantau ditutup kebanyakannya tinggi meskipun petunjuk bercampur-campur daripada Wall Street.“Saham Jepun meningkat apabila Bank of Japan (BoJ) mengekalkan dasar kadar faedahnya. China dan Hong Kong kekal optimis dengan pembukaan semula sempadan China.“Di bursa tempatan, FBM KLCI kekal pada tahap penstabilan meskipun terdapat beberapa percubaan melepasi paras 1,500.

“Bagaimanapun, kami berpandangan indeks tersebut akan mencatatkan sedikit peningkatan berikutan penilaian rendah ketika ini dan berlegar sekitar jajaran 1,490-1,500 bagi tempoh berbaki minggu ini,” katanya kepada Bernama hari ini.Indeks Hang Seng Hong Kong meningkat 0.47 peratus kepada 21,678.0, Indeks Komposit SSE China naik sedikit kepada 3,224.41 dan Kospi Korea Selatan jatuh 0.47 peratus kepada 2,368.32. Bagaimanapun, Indeks Straits Times Singapura meningkat 0.09 peratus kepada 3,283.40 manakala Nikkei 225 Jepun naik 2.50 peratus kepada 26,791.12. Dalam kalangan saham wajaran tinggi di bursa tempatan, Maybank meningkat 3.0 sen kepada RM8.81, Public Bank, TNB, dan IHH Healthcare susut 3.0 sen setiap satu masing-masing kepada RM4.29, RM9.39 dan RM5.69 manakala CIMB jatuh 5.0 sen kepada RM5.72.Dalam kalangan kaunter cergas, TT Vision yang memulakan dagangan sulungnya hari ini melonjak 94 sen kepada RM1.28, DNex menokok 1.5 sen kepada 60 sen, Velesto tidak berubah pada 18.5 sen dan Iris Corp jatuh 1.5 sen kepada 11.5 sen.Di papan indeks, Indeks FBM Emas jatuh 21.62 mata kepada 10,803.45, Indeks FBMT 100 turun 23.15 mata kepada 10,498.25 dan Indeks FBM Emas Shariah merosot 15.62 mata kepada 11,049.65.Indeks FBM 70 turun 11.95 mata kepada 13,454.30 manakala Indeks FBM ACE jatuh 36.34 mata kepada 5,446.90. Mengikut sektor, Indeks Tenaga meningkat 3.07 mata kepada 823.64, Indeks Teknologi naik 0.59 mata kepada 67.23 dan Indeks Produk dan Perkhidmatan Perindustrian jatuh 0.78 mata kepada 187.86. Indeks Perkhidmatan Kewangan susut 29.49 mata kepada 16,516.83 dan Indeks Perladangan turun 32.62 mata kepada 6,869.22.Jumlah dagangan Pasaran Utama berkurangan kepada 1.64 bilion saham bernilai RM1.48 bilion berbanding 1.87 bilion saham bernilai RM1.54 bilion pada Selasa.Jumlah dagangan waran meningkat kepada 320.84 juta unit bernilai RM55.19 juta daripada 246.50 juta unit bernilai RM49.65 juta. Jumlah dagangan Pasaran ACE menokok kepada 741.23 juta saham bernilai RM472.44 juta daripada 699.95 juta saham bernilai RM382.15 juta sebelumnya. Kaunter produk dan perkhidmatan pengguna menyumbang 186.07 juta saham yang diniagakan di Pasaran Utama, produk dan perkhidmatan perindustrian (503.37 juta); pembinaan (47.16 juta); teknologi (278.70 juta); SPAC (sifar), perkhidmatan kewangan (59.84 juta); hartanah (78.47 juta); perladangan (24.36 juta); REITs (3.93 juta), dana tertutup (sifar); tenaga (315.52 juta); penjagaan kesihatan (71.49 juta); telekomunikasi dan media (27.57 juta); pengangkutan dan logistik (29.29 juta); dan utiliti (14.45 juta). -BERNAMA


Touch 'n Go lancar kad prabayar pertama tanpa nombor

KUALA LUMPUR, 18 Januari- Kumpulan Touch 'n Go melalui Touch 'n Go eWallet melancarkan kad prabayar pertama tanpa nombor dengan kerjasama peneraju dunia dalam pembayaran digital, VISA. Melalui Kad Visa Touch n' Go, pengguna dapat menikmati privasi yang lebih kukuh kerana butiran kad hanya boleh dikawal di aplikasi Touch 'n Go eWallet termasuk nombor kad dan mampu mengelakkan salah guna sekiranya kad hilang. Ketua Pegawai Eksekutif, TNG Digital Sdn Bhd, Alan Ni berkata kad prabayar berkenaan boleh digunakan untuk pembelian di lebih 80 juta peniagaan secara global. Pengguna juga dapat membuat pembayaran walaupun peniaga tidak mempunyai kod QR Duitnow."Saya percaya kad ini berpotensi untuk menjadi salah satu kad prabayar terbesar Malaysia dan kami juga mendapat respon yang begitu baik daripada orang ramai," katanya.

Beliau menyatakan demikian pada Pelancaran Kad Visa Touch n' Go, di sini hari ini.Pengguna Touch n' Go eWallet boleh mengemaskini aplikasi dan melakukan tempahan kad melalui ikon 'Kad Visa'.


Niaga hadapan KLIBOR tidak diniagakan pada tengah hari

KUALA LUMPUR, 18 Januari - Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives kekal tidak diniagakan setakat tengah hari ini.Pada rehat tengah hari, kontrak bulan semerta Januari 2023, Februari 2023, Mac 2023 dan Jun 2023, masing-masing berada pada 97.23.Jumlah dagangan dan kepentingan terbuka pula masing-masing kekal sifar.Di pasaran tunai, kadar asas KLIBOR tiga bulan berada pada 3.71 peratus pada penetapan 11.00 pagi. - BERNAMA


KUALA LUMPUR, 18 Januari- Ringgit dibuka rendah berbanding dolar Amerika Syarikat (AS) menjelang keputusan mengenai kadar dasar semalaman (OPR) oleh Jawatankuasa Dasar Monetari Bank Negara Malaysia (BNM) pada Khamis.Pada pukul 9.06 pagi, ringgit susut kepada 4.3270/3310 berbanding dolar AS daripada 4.3250/3280 ketika ditutup, semalam.Mesyuarat Jawatankuasa Dasar Monetari BNM diadakan selama dua hari bermula hari ini.Peniaga ActivTrades, Dyogenes Rodrigues Diniz berkata pelabur juga menunggu beberapa data ekonomi yang akan dikeluarkan yang mungkin menjadi pemacu utama.Antara data paling penting adalah jualan runcit AS.Jualan runcit mengukur jumlah perbelanjaan isi rumah, yang secara amnya mewakili kira-kira dua pertiga daripada Keluaran Dalam Negara Kasar (KDNK).Data lain termasuk Indeks Harga Pengguna yang akan memberi petunjuk mengenai aliran inflasi terkini di United Kingdom dan Kesatuan Eropah, manakala keputusan berhubung kadar faedah Bank of Japan juga boleh memberi kesan ketara ke atas pasaran.“Berdasarkan banyak data yang akan dikeluarkan dalam beberapa jam akan datang, lumrah bagi pelabur untuk bersikap 'tunggu dan lihat' sebelum membuat keputusan pelaburan baharu.“Bagaimanapun, jika data itu menepati jangkaan, ringgit mungkin meneruskan pergerakan menaik ke arah 4.2450 berbanding dolar AS, dengan ia boleh mendapatkan sokongan sementara,” katanya kepada Bernama.

Ringgit rendah kebanyakannya berbanding beberapa mata wang utama.Unit tempatan susut berbanding pound British kepada 5.3131/3180 daripada 5.2804/2841 ketika ditutup pada Selasa serta rendah berbanding dolar Singapura kepada 3.2758/2793 daripada 3.2683/2711.Ringgit turun berbanding yen Jepun kepada 3.3592/3628 daripada 3.3582/3608 semalam namun meningkat berbanding euro kepada 4.6684/6727 daripada 4.6788/6820. -BERNAMA